Frihandelsaftale mellem Den Europæiske Union og dens medlemsstater på den ene side og Republikken Korea på den anden side



EU-Tidende nr. L 127 af 14/05/2011 s. 006 - 1343



Frihandelsaftale mellem Den Europæiske Union og dens medlemsstater på den ene side og Republikken Korea på den anden side KONGERIGET BELGIEN, REPUBLIKKEN BULGARIEN, DEN TJEKKISKE REPUBLIK, KONGERIGET DANMARK, FORBUNDSREPUBLIKKEN TYSKLAND, REPUBLIKKEN ESTLAND, IRLAND, DEN HELLENSKE REPUBLIK, KONGERIGET SPANIEN, DEN FRANSKE REPUBLIK, DEN ITALIENSKE REPUBLIK, REPUBLIKKEN CYPERN, REPUBLIKKEN LETLAND, REPUBLIKKEN LITAUEN, STORHERTUGDØMMET LUXEMBOURG, REPUBLIKKEN UNGARN, MALTA, KONGERIGET NEDERLANDENE, REPUBLIKKEN ØSTRIG, REPUBLIKKEN POLEN, DEN PORTUGISISKE REPUBLIK, RUMÆNIEN, REPUBLIKKEN SLOVENIEN, DEN SLOVAKISKE REPUBLIK, REPUBLIKKEN FINLAND, KONGERIGET SVERIGE, DET FORENEDE KONGERIGE STORBRITANNIEN OG NORDIRLAND, som er kontraherende parter i traktaten om Den Europæiske Union og traktaten om Den Europæiske Unions funktionsmåde, i det følgende benævnt "EU-medlemsstaterne", og DEN EUROPÆISKE UNION, på den ene side, og REPUBLIKKEN KOREA, i det følgende benævnt "Korea", på den anden side, SOM HENVISER TIL deres langvarige og stærke partnerskab baseret på de fælles principper og værdier, der fremgår af rammeaftalen, SOM ØNSKER at styrke deres tætte økonomiske forbindelser yderligere som led i og i overensstemmelse med deres forbindelser i almindelighed og er overbevist om, at denne aftale vil skabe et nyt klima for udviklingen i handelen og investeringerne mellem parterne, SOM ER OVERBEVIST OM, at denne aftale vil skabe et bredt og sikkert marked for varer og tjenesteydelser samt stabile og forudsigelige vilkår for investeringer og dermed styrke deres virksomheders konkurrenceevne på de globale markeder, SOM BEKRÆFTER deres vilje til at overholde De Forenede Nationers pagt, der blev undertegnet i San Francisco den 26. juni 1945, og verdenserklæringen om menneskerettigheder, der blev vedtaget af De Forenede Nationers generalforsamling den 10. december 1948, SOM BEKRÆFTER deres vilje til at sikre en bæredygtig udvikling og er overbevist om den internationale handels betydning for bæredygtig udvikling i økonomisk, social og miljømæssig forstand, herunder økonomisk udvikling, fattigdomsbekæmpelse, fuld og produktiv beskæftigelse og anstændigt arbejde for alle samt beskyttelse og bevaring af miljøet og naturressourcerne, SOM ERKENDER parternes ret til at træffe de nødvendige foranstaltninger med henblik på at gennemføre legitime mål for den offentlige orden på grundlag af det beskyttelsesniveau, de finder passende, forudsat at disse foranstaltninger ikke udgør et middel til uberettiget forskelsbehandling eller en skjult begrænsning af den internationale handel, i overensstemmelse med denne aftale SOM ER BESLUTTET PÅ at fremme gennemsigtighed over for alle relevante berørte parter, herunder den private sektor og civilsamfundsorganisationerne, SOM ØNSKER at hæve levestandarden, fremme økonomisk vækst og stabilitet, skabe nye beskæftigelsesmuligheder og forbedre den generelle velfærd gennem liberalisering og styrkelse af samhandel og gensidige investeringer, SOM SØGER at indføre klare og gensidigt fordelagtige regler for deres indbyrdes handel og investeringer samt at begrænse eller fjerne hindringerne herfor, SOM ER BESLUTTET PÅ at bidrage til en harmonisk udvikling og styrkelse af verdenshandelen ved gennem denne aftale at fjerne handelshindringer og undgå at skabe nye hindringer for handel og investeringer mellem deres territorier, som kunne begrænse fordelene ved denne aftale, SOM ØNSKER at styrke udviklingen og håndhævelsen af arbejdsmarkeds- og miljølovgivning og -politikker, fremme arbejdstagernes grundlæggende rettigheder og en bæredygtig udvikling samt gennemføre denne aftale på en måde, som stemmer overens med disse mål, og SOM TAGER UDGANGSPUNKT I deres respektive rettigheder og forpligtelser i henhold til Marrakechoverenskomsten om oprettelse af Verdenshandelsorganisationen, udfærdiget den 15. april 1994 (i det følgende benævnt "WTO-overenskomsten"), samt andre multilaterale, regionale og bilaterale aftaler og ordninger, hvori de er part, ER BLEVET ENIGE OM FØLGENDE: KAPITEL ET MÅL OG GENERELLE DEFINITIONER Artikel 1.1 Mål 1. Parterne opretter et frihandelsområde for varer, tjenesteydelser og etablering og hertil knyttede regler i overensstemmelse denne aftale. 2. Målene med denne aftale er: a) at liberalisere og lette handelen med varer mellem parterne i overensstemmelse med artikel XXIV i den almindelige overenskomst om told og udenrigshandel fra 1994 (i det følgende benævnt "GATT 1994") b) at liberalisere handelen med tjenesteydelser og investeringer mellem parterne i overensstemmelse med artikel V i den almindelige overenskomst om handel med tjenesteydelser (i det følgende benævnt "GATS") c) at fremme konkurrencen i deres økonomier, særlig hvad angår de økonomiske forbindelser mellem parterne d) at liberalisere parternes markeder for offentlige indkøb yderligere e) at beskytte intellektuelle ejendomsrettigheder hensigtsmæssigt og effektivt f) at bidrage til en harmonisk udvikling og styrkelse af verdenshandelen ved at fjerne handelshindringer og skabe de rette vilkår for øgede investeringsstrømme g) at forpligte sig til, i erkendelse af, at bæredygtig udvikling er det overordnede mål, at udvikle den internationale handel på en måde, der bidrager til målet om bæredygtig udvikling, og bestræbe sig på at sikre, at dette mål indgår i og kommer til udtryk på alle niveauer af parternes handelsforbindelser, og h) at fremme udenlandske direkte investeringer uden at svække standarderne for miljø, arbejdsret eller sundhed og sikkerhed på arbejdspladsen i forbindelse med anvendelsen og håndhævelsen af parternes miljø- og arbejdsmarkedslovgivning. Artikel 1.2 Generelle definitioner I hele denne aftale forstås ved: parterne: på den ene side Den Europæiske Union eller dens medlemsstater eller Den Europæiske Union og dens medlemsstater inden for deres respektive kompetenceområder i henhold til traktaten om Den Europæiske Union og traktaten om Den Europæiske Unions funktionsmåde (i det følgende benævnt "EU") og på den anden side Korea rammeaftalen: rammeaftalen om handel og samarbejde mellem Det Europæiske Fællesskab og dets medlemsstater på den ene side og Republikken Korea på den anden side, undertegnet i Luxembourg den 28. oktober 1996, eller enhver aftale om ajourføring, ændring eller afløsning heraf toldaftalen: aftalen om samarbejde og gensidig administrativ bistand i toldspørgsmål mellem Det Europæiske Fællesskab og Republikken Korea, undertegnet i Bruxelles den 10. april 1997. KAPITEL TO NATIONAL BEHANDLING OG MARKEDSADGANG FOR VARER AFDELING A Fælles bestemmelser Artikel 2.1 Mål Parterne liberaliserer handelen med varer gradvist og gensidigt i en overgangsperiode, der løber fra denne aftales ikrafttrædelse, i overensstemmelse med denne aftale og med artikel XXIV i GATT 1994. Artikel 2.2 Anvendelsesområde og dækning Dette kapital finder anvendelse på handel med varer [1] mellem parterne. Artikel 2.3 Told I forbindelse med dette kapitel omfatter told også enhver afgift af enhver art, der pålægges ved eller i forbindelse med import af varer, herunder alle former for tillægsafgifter, der pålægges ved eller i forbindelse med en sådan import [2]. Told omfatter dog ikke: a) afgifter, der svarer til en national skat, som i overensstemmelse med artikel 2.8 pålægges en tilsvarende indenlandsk vare eller en vare, hvoraf den importerede vare helt eller delvis er fremstillet b) told, der pålægges i medfør af en parts lovgivning i overensstemmelse med kapitel tre (Afbødende foranstaltninger på handelsområdet) c) gebyrer og andre afgifter, der pålægges i medfør af en parts lovgivning i overensstemmelse med artikel 2.10, eller d) told, der pålægges i medfør af en parts lovgivning i overensstemmelse med artikel 5 i aftalen om landbrug, der er knyttet som bilag 1A til WTO-overenskomsten (i det følgende benævnt "landbrugsaftalen"). Artikel 2.4 Tarifering af varer Tariferingen af de varer, der handles mellem parterne, er fastsat i parternes respektive toldnomenklaturer i overensstemmelse med det harmoniserede system i den internationale konvention om det harmoniserede varebeskrivelses- og varenomenklatursystem, som blev indgået i Bruxelles den 14. juni 1983 (i det følgende benævnt "HS"). AFDELING B Afskaffelse af told Artikel 2.5 Afskaffelse af told 1. Medmindre andet er fastsat i denne aftale, afskaffer parterne hver især deres told på varer med oprindelse i den anden part i overensstemmelse med deres toldafviklingsplan i bilag 2-A. 2. Den basistoldsats, der gøres til genstand for successive nedsættelser i henhold til stk. 1, er for hver enkelt vare anført i toldafviklingsplanerne i bilag 2-A. 3. Hvis en part nedsætter den mestbegunstigelses(MFN)-toldsats, den anvender, efter denne aftales ikrafttrædelse, gælder denne toldsats i forbindelse med handel, som er omfattet af denne aftale, hvis og så længe den er lavere end den toldsats, der er beregnet i overensstemmelse med dens toldafviklingsplan i bilag 2-A. 4. Tre år efter denne aftales ikrafttrædelse rådfører parterne sig med hinanden efter anmodning fra en af parterne for at overveje en fremskyndelse og en udvidelse af omfanget af afskaffelsen af told på varer, de importerer fra hinanden. En beslutning vedrørende en fremskyndelse eller en udvidelse af omfanget af afskaffelsen af told på en vare, som parterne træffer i Handelsudvalget efter sådanne konsultationer, har forrang for enhver toldsats eller afviklingskategori, der er fastsat i toldafviklingsplanerne i bilag 2-A for den pågældende vare. Artikel 2.6 Standstill Medmindre andet er fastsat i denne aftale, herunder som udtrykkeligt anført i parternes toldafviklingsplaner i bilag 2-A, må ingen af parterne forhøje en eksisterende told eller indføre ny told på en vare med oprindelse i den anden part. Dette udelukker ikke, at en part efter en unilateral nedsættelse kan forhøje en told, så den igen kommer op på det niveau, der er fastsat i dens toldafviklingsplan i bilag 2-A. Artikel 2.7 Forvaltning og gennemførelse af toldkontingenter 1. Parterne forvalter og gennemfører de toldkontingenter, der er fastsat i tillæg 2-A-1 til deres toldafviklingsplaner i bilag 2-A, i overensstemmelse med artikel XIII i GATT 1994, herunder de fortolkende bemærkninger hertil, og aftalen om importlicensprocedurer i bilag 1A til WTO-overenskomsten. 2. Parterne sikrer: a) at deres procedurer til forvaltning af toldkontingenter er gennemsigtige, offentligt tilgængelige, rettidige, ikke-diskriminerende, tilpasset de givne markedsforhold, minimalt belastende for handelen, og at de afspejler slutbrugernes præferencer b) at enhver person i en part, der opfylder den importerende parts retlige og administrative krav, kan ansøge om og komme i betragtning til et toldkontingent, der tildeles af parten. Medmindre parterne træffer anden beslutning i Udvalget for Handel med Varer, kan enhver/ethvert forarbejdningsvirksomhed, detailhandler, restaurant, hotel, catering- eller madservicevirksomhed eller enhver anden person ansøge om og komme i betragtning til et toldkontingent. Eventuelle gebyrer for tjenesteydelser i forbindelse med ansøgninger om toldkontingenter begrænses til de faktiske omkostninger ved de ydede tjenester c) at der ikke tildeles noget delkontingent til en producentsammenslutning, at adgangen til et toldkontingent ikke gøres betinget af køb af indenlandsk produktion, og at adgangen til et toldkontingent ikke begrænses til forarbejdningsvirksomheder, jf. dog tillæg 2-A-1 til deres toldafviklingsplan i bilag 2-A, og d) at der tildeles toldkontingenter i økonomisk rentable lastemængder og i videst muligt omfang i de mængder, importørerne anmoder om. Medmindre andet er fastsat i bestemmelserne for hvert toldkontingent og den gældende toldposition i tillæg 2-A-1 til en parts toldafviklingsplan i bilag 2-A, er et tildelt toldkontingent gyldigt for alle varer eller blandinger af varer, som er omfattet af det pågældende toldkontingent, uanset varens eller blandingens specifikation eller kvalitet, og er ikke betinget af varens eller blandingens anvendelsesformål eller pakningsstørrelse. 3. Parterne udpeger de enheder, der er ansvarlige for forvaltningen af deres toldkontingenter. 4. Parterne bestræber sig bedst muligt på at forvalte deres toldkontingenter på en måde, der gør det muligt for importørerne at anvende kontingentmængderne fuldt ud. 5. Ingen af parterne må gøre ansøgninger om eller anvendelse af toldkontingenter betinget af, at varen reeksporteres. 6. Efter skriftlig anmodning fra en af parterne rådfører parterne sig med hinanden vedrørende den måde, hvorpå en part forvalter sine toldkontingenter. 7. Medmindre andet er fastsat i tillæg 2-A-1 til toldafviklingsplanerne i bilag 2-A, stiller parterne hver især hele den i nævnte tillæg anførte kontingentmængde til rådighed for ansøgere fra datoen for denne aftales ikrafttrædelse det første år og fra årsdagen for aftalens ikrafttrædelse det efterfølgende år. I løbet af året offentliggør den importerende parts forvaltningsmyndighed rettidigt på sit til formålet udpegede offentligt tilgængelige websted udnyttelsesgrader og resterende mængder for alle toldkontingenter. AFDELING C Ikke-toldmæssige foranstaltninger Artikel 2.8 National behandling Hver part indrømmer national behandling for varer fra den anden part, jf. artikel III i GATT 1994, herunder de fortolkende bemærkninger hertil. Med henblik herpå er artikel III i GATT 1994 og de fortolkende bemærkninger hertil indarbejdet i og gjort til en del af denne aftale med de fornødne ændringer. Artikel 2.9 Import- og eksportrestriktioner Ingen af parterne må indføre eller opretholde forbud eller restriktioner, bortset fra told, skatter og andre afgifter, ved import af varer fra den anden part eller ved eksport eller salg til eksport af varer bestemt til den anden parts territorium, jf. artikel XI i GATT 1994 og de fortolkende bemærkninger hertil. Med henblik herpå er artikel XI i GATT 1994 og de fortolkende bemærkninger hertil indarbejdet i og gjort til en del af denne aftale med de fornødne ændringer. Artikel 2.10 Gebyrer og andre afgifter ved import Parterne sikrer, at gebyrer og afgifter af enhver art (bortset fra den told og de afgifter mv., der i henhold til artikel 2.3, litra a), b) og d), er udelukket fra definitionen af told), der pålægges ved import, begrænses beløbsmæssigt til de anslåede omkostninger ved de ydede tjenester, ikke beregnes på et ad valorem-grundlag og ikke udgør en indirekte beskyttelse af indenlandske varer eller en beskatning af import til fiskale formål. Artikel 2.11 Told, skatter og andre gebyrer og afgifter ved eksport Ingen af parterne må opretholde eller indføre told, skatter eller andre gebyrer og afgifter ved eksport af varer til den anden part og ej heller interne skatter, gebyrer eller afgifter for varer, der eksporteres til den anden part, som overstiger de skatter, gebyrer og afgifter, der pålægges tilsvarende varer bestemt til indenlandsk salg. Artikel 2.12 Toldværdiansættelse Aftalen om anvendelsen af artikel VII i GATT 1994 i bilag 1A til WTO-overenskomsten (i det følgende benævnt "toldværdiansættelsesaftalen") er indarbejdet i og gjort til en del af denne aftale med de fornødne ændringer. De forbehold og valgmuligheder, der er indeholdt i toldværdiansættelsesaftalens artikel 20 og bilag III, punkt 2-4, finder ikke anvendelse. Artikel 2.13 Statsforetagender 1. Parterne bekræfter deres eksisterende rettigheder og forpligtelser i henhold til artikel XVII i GATT 1994, de fortolkende bemærkninger hertil og forståelsen vedrørende fortolkningen af artikel XVII i GATT 1994 i bilag 1A til WTO-overenskomsten, der er indarbejdet i og gjort til en del af denne aftale med de fornødne ændringer. 2. Anmoder en part den anden part om oplysninger vedrørende individuelle statsforetagender, den måde, hvorpå disse fungerer, og hvilke virkninger deres transaktioner har for den bilaterale handel, tager den anmodede part hensyn til behovet for at sikre størst mulig gennemsigtighed, jf. dog artikel XVII, stk. 4, litra d), i GATT 1994 vedrørende fortrolige oplysninger. Artikel 2.14 Afskaffelse af sektorspecifikke ikke-toldmæssige foranstaltninger 1. Parterne gennemfører deres forpligtelser med hensyn til sektorspecifikke ikke-toldmæssige foranstaltninger vedrørende varer i overensstemmelse med forpligtelserne i bilag 2-B til 2-E. 2. Tre år efter denne aftales ikrafttrædelse rådfører parterne sig med hinanden efter anmodning fra en af parterne for at overveje en udvidelse af omfanget af deres forpligtelser med hensyn til sektorspecifikke ikke-toldmæssige foranstaltninger for varer. AFDELING D Specifikke undtagelser vedrørende varer Artikel 2.15 Almindelige undtagelser 1. Parterne bekræfter, at deres eksisterende rettigheder og forpligtelser i henhold til artikel XX i GATT 1994 og de fortolkende bemærkninger hertil, der er indarbejdet i og gjort til en del af denne aftale, finder tilsvarende anvendelse på handel med varer, som er omfattet af denne aftale. 2. Parterne er enige om, at en part, der agter at træffe foranstaltninger i henhold til artikel XX, litra i) og j), i GATT 1994, skal give den anden part alle relevante oplysninger med henblik på at finde en gensidigt acceptabel løsning. Parterne kan aftale ethvert nødvendigt middel til at bringe vanskelighederne til ophør. Er der ikke opnået enighed senest 30 dage efter afgivelsen af oplysninger, kan parten indføre foranstaltninger for den pågældende vare i henhold til nævnte artikel. Når ekstraordinære og kritiske omstændigheder, der nødvendiggør et øjeblikkeligt indgreb, udelukker forudgående afgivelse af oplysninger eller undersøgelse, kan den part, der agter at træffe foranstaltningerne, straks indføre sådanne sikkerhedsforanstaltninger, som er nødvendige for at afhjælpe situationen, og skal straks underrette den anden part herom. AFDELING E Institutionelle bestemmelser Artikel 2.16 Udvalget for Handel med Varer 1. Udvalget for Handel med Varer, der nedsættes ved artikel 15.2, stk. 1 (Specialiserede udvalg), består af repræsentanter for parterne og træder sammen på foranledning af en part eller Handelsudvalget for at behandle spørgsmål i forbindelse med dette kapitel. 2. Udvalget har bl.a. til opgave: a) at fremme handel med varer mellem parterne, herunder via konsultationer om fremskyndelse af og udvidelse af omfanget af afskaffelsen af told samt om udvidelse af omfanget af forpligtelser vedrørende ikke-toldmæssige foranstaltninger i henhold til denne aftale og om andre spørgsmål, som måtte være relevante, og b) at håndtere toldmæssige og ikke-toldmæssige foranstaltninger vedrørende handel med varer mellem parterne og, hvis det er relevant, at forelægge sådanne spørgsmål for Handelsudvalget hvis disse opgaver ikke er henlagt til de relevante arbejdsgrupper, der er nedsat ved artikel 15.3, stk. 1 (Arbejdsgrupper). Artikel 2.17 Særlige bestemmelser om administrativt samarbejde 1. Parterne er enige om, at administrativt samarbejde er af afgørende betydning for gennemførelsen af og kontrollen med den præferencetoldbehandling, der indrømmes i henhold til dette kapitel, og understreger, at de er fast besluttet på at bekæmpe uregelmæssigheder og svig i toldspørgsmål og beslægtede anliggender. 2. Har en part på grundlag af en objektiv oplysning konstateret manglende administrativt samarbejde og/eller uregelmæssigheder eller svig, træder Toldudvalget sammen senest 20 dage efter, at den pågældende part har anmodet herom, for hurtigst muligt at løse problemet. Konsultationerne i Toldudvalget anses for at have samme formål som konsultationer i henhold til artikel 14.3 (Konsultationer). KAPITEL TRE AFBØDENDE FORANSTALTNINGER PÅ HANDELSOMRÅDET AFDELING A Bilaterale beskyttelsesforanstaltninger Artikel 3.1 Anvendelse af en bilateral beskyttelsesforanstaltning 1. Hvis varer med oprindelse i en af parterne som følge af nedsættelse eller afskaffelse af told i henhold til denne aftale importeres til den anden parts territorium i så forhøjede mængder, i absolutte tal eller i forhold til den indenlandske produktion, og under sådanne vilkår, at det forårsager, eller der er fare for, at det vil forårsage alvorlig skade for en indenlandsk producent af tilsvarende eller direkte konkurrerende varer, kan den importerende part træffe foranstaltninger i henhold til stk. 2 på de betingelser og efter de procedurer, der er fastlagt i denne afdeling. 2. Den importerende part kan træffe en bilateral beskyttelsesforanstaltning, som: a) suspenderer yderligere nedsættelse af toldsatsen for den pågældende vare som fastsat i denne aftale, eller b) forhøjer toldsatsen for varen til et niveau, som ikke overstiger den laveste værdi af følgende: i) den anvendte MFN-toldsats, der gælder for varen på det tidspunkt, hvor foranstaltningen træffes, eller ii) den basistoldsats, der er fastsat i toldafviklingsplanerne i bilag 2-A (Afskaffelse af told) i henhold til artikel 2.5, stk. 2 (Afskaffelse af told). Artikel 3.2 Betingelser og begrænsninger 1. En part, der indleder en undersøgelse som omhandlet i stk. 2, underretter skriftligt den anden part herom og rådfører sig med denne så lang tid forud for indførelsen af en bilateral beskyttelsesforanstaltning som muligt med henblik på en gennemgang af de oplysninger, der fremkommer ved undersøgelsen, og udveksling af synspunkter vedrørende foranstaltningen. 2. En part må kun indføre en bilateral beskyttelsesforanstaltning, efter at dens kompetente myndigheder har gennemført en undersøgelse i overensstemmelse med artikel 3 og artikel 4, stk. 2, litra c), i aftalen om beskyttelsesforanstaltninger i bilag 1A til WTO-overenskomsten (i det følgende benævnt "aftalen om beskyttelsesforanstaltninger"), og med henblik herpå er artikel 3 og artikel 4, stk. 2, litra c), i nævnte aftale indarbejdet i og gjort til en del af denne aftale med de fornødne ændringer. 3. I forbindelse med den i stk. 2 omhandlede undersøgelse skal parten opfylde kravene i artikel 4, stk. 2, litra a), i aftalen om beskyttelsesforanstaltninger, og med henblik herpå er artikel 4, stk. 2, litra a), i aftalen om beskyttelsesforanstaltninger indarbejdet i og gjort til en del af denne aftale med de fornødne ændringer. 4. Parterne sikrer, at deres kompetente myndigheder afslutter en sådan undersøgelse senest et år efter, at den er indledt. 5. Ingen af parterne må anvende en bilateral beskyttelsesforanstaltning: a) i større omfang og i længere tid end nødvendigt for at forebygge eller afhjælpe en alvorlig skade eller lette en tilpasning b) i en periode på over to år, som dog kan forlænges med indtil to år, hvis den importerende parts kompetente myndigheder efter procedurerne i denne artikel fastslår, at foranstaltningen fortsat er nødvendig for at forebygge eller afhjælpe en alvorlig skade og lette en tilpasning, og der er tegn på, at industrien tilpasser sig, forudsat at beskyttelsesforanstaltningens samlede anvendelsesperiode, dvs. den oprindelige anvendelsesperiode og enhver forlængelse heraf, ikke overstiger fire år, eller c) ud over udløbet af overgangsperioden, medmindre det sker med den anden parts samtykke. 6. Når en part bringer en bilateral beskyttelsesforanstaltning til ophør, er toldsatsen den sats, der i henhold til dens toldafviklingsplan i bilag 2-A (Afskaffelse af told) ville have været gældende, hvis foranstaltningen ikke var blevet indført. Artikel 3.3 Midlertidige foranstaltninger Under kritiske omstændigheder, hvor en forsinkelse kunne forårsage skade, som ville være vanskelig at afhjælpe, kan en part anvende en bilateral beskyttelsesforanstaltning midlertidigt, når en foreløbig undersøgelse har vist, at der er importeret klart større mængder af en vare med oprindelse i den anden part som følge af nedsættelsen eller afskaffelsen af en told i henhold til denne aftale, og at de importerede varer forårsager, eller der er fare for at de vil forårsage alvorlig skade for den indenlandske industri. Anvendelsesperioden for en midlertidig foranstaltning må ikke overstige 200 dage, og i denne periode skal parten opfylde kravene i artikel 3.2, stk. 2 og 3. Parten tilbagebetaler straks eventuelle toldforhøjelser, hvis den i artikel 3.2, stk. 2, omhandlede undersøgelse viser, at kravene i artikel 3.1 ikke er opfyldt. En midlertidig foranstaltnings anvendelsesperiode medregnes som en del af den i artikel 3.2, stk. 5, litra b), fastsatte periode. Artikel 3.4 Kompensation 1. En part, der indfører en bilateral beskyttelsesforanstaltning, rådfører sig med den anden part for i fællesskab at fastlægge en passende handelsliberaliserende kompensation i form af indrømmelser, der i alt væsentligt har tilsvarende virkninger for handelen, eller som svarer til værdien af den yderligere told, der forventes opkrævet som følge af beskyttelsesforanstaltningen. Parten giver mulighed for sådanne konsultationer senest 30 dage efter indførelsen af den bilaterale beskyttelsesforanstaltning. 2. Hvis konsultationerne i henhold til stk. 1 ikke fører til en aftale om handelsliberaliserende kompensation senest 30 dage efter indledningen af konsultationerne, kan den part, hvis varer er genstand for beskyttelsesforanstaltningen, suspendere anvendelsen af i alt væsentligt tilsvarende indrømmelser til den part, der har indført beskyttelsesforanstaltningen. 3. Den i stk. 2 omhandlede ret til suspension må ikke udøves i de første 24 måneder af en bilateral beskyttelsesforanstaltnings anvendelsesperiode, forudsat at foranstaltningen er i overensstemmelse med denne aftale. Artikel 3.5 Definitioner I denne afdeling forstås ved: alvorlig skade og fare for alvorlig skade: skade som omhandlet i artikel 4, stk. 1, litra a) og b), i aftalen om beskyttelsesforanstaltninger. Med henblik herpå er artikel 4, stk. 1, litra a) og b), indarbejdet i og gjort til en del af denne aftale med de fornødne ændringer, og overgangsperiode: hvad angår en vare, en periode, der løber fra datoen for denne aftales ikrafttrædelse til 10 år efter afslutningen af toldnedsættelsen eller -afskaffelsen, alt efter hvilken vare der er tale om. AFDELING B Beskyttelsesforanstaltninger på landbrugsområdet Artikel 3.6 Beskyttelsesforanstaltninger på landbrugsområdet 1. En part kan i overensstemmelse med stk. 2-8 indføre en foranstaltning i form af en højere importtold på et landbrugsprodukt med oprindelsesstatus, der er opført i dens toldafviklingsplan i bilag 3, hvis den samlede importmængde af den pågældende vare i givet et år overstiger et udløsningsniveau som fastsat i dens toldafviklingsplan i bilag 3. 2. Tolden i stk. 1 må ikke overstige den gældende MFN-sats, den på dagen umiddelbart før denne aftales ikrafttrædelse gældende MFN-sats eller den i partens toldafviklingsplan i bilag 3 fastsatte toldsats, afhængigt af hvilken sats der er den laveste. 3. Den told, parterne indfører i henhold til stk. 1, fastsættes efter deres toldafviklingsplaner i bilag 3. 4. Ingen af parterne må indføre eller opretholde en beskyttelsesforanstaltning på landbrugsområdet i henhold til denne artikel, samtidig med at de for samme vare indfører eller opretholder: a) en bilateral beskyttelsesforanstaltning i henhold til artikel 3.1 b) en foranstaltning i henhold til artikel XIX i GATT 1994 og aftalen om beskyttelsesforanstaltninger, eller c) en særlig beskyttelsesforanstaltning i henhold til artikel 5 i landbrugsaftalen. 5. En part gennemfører en eventuel beskyttelsesforanstaltning på landbrugsområdet på en gennemsigtig måde. Senest 60 dage efter, at en part har indført en beskyttelsesforanstaltning på landbrugsområdet, underretter den skriftligt den anden part herom og giver den relevante oplysninger om foranstaltningen. Efter skriftlig anmodning fra den eksporterende part rådfører parterne sig med hinanden vedrørende anvendelsen af foranstaltningen. 6. Gennemførelsen og anvendelsen af denne artikel kan tages op til drøftelse og fornyet overvejelse i Udvalget for Handel med Varer, jf. artikel 2.16 (Udvalget for Handel med Varer). 7. Ingen af parterne må indføre eller opretholde en beskyttelsesforanstaltning på landbrugsområdet vedrørende et landbrugsprodukt med oprindelsesstatus: a) hvis det tidsrum, der er anført i bestemmelserne om beskyttelsesforanstaltninger på landbrugsområdet i dens toldafviklingsplan i bilag 3, er udløbet, eller b) hvis foranstaltningen forhøjer kontingenttolden for en vare, der er omfattet af et toldkontingent i tillæg 2-A-1 til dens toldafviklingsplan i bilag 2-A (Afskaffelse af told). 8. Eventuelle forsyninger af den pågældende vare, der var under forsendelse på grundlag af en kontrakt, som blev indgået inden indførelsen af tillægstolden i medfør af stk. 1-4, fritages for en sådan tillægstold, forudsat at de kan medregnes ved bestemmelsen af mængden af importen af den pågældende vare i det følgende år med henblik på udløsning af stk. 1 i det pågældende år. AFDELING C Globale beskyttelsesforanstaltninger Artikel 3.7 Globale beskyttelsesforanstaltninger 1. Parterne bibeholder deres rettigheder og forpligtelser i henhold til artikel XIX i GATT 1994 og aftalen om beskyttelsesforanstaltninger. Medmindre andet er fastsat i denne artikel, giver nærværende aftale ikke parterne yderligere rettigheder og pålægger dem heller ikke yderligere forpligtelser for så vidt angår foranstaltninger truffet i henhold til artikel XIX i GATT 1994 og aftalen om beskyttelsesforanstaltninger. 2. Efter anmodning fra den anden part, og forudsat at denne har en væsentlig interesse heri, giver den part, der agter at indføre beskyttelsesforanstaltninger, straks skriftlig ad hoc-underretning om alle relevante forhold vedrørende indledningen af en beskyttelsesundersøgelse samt de foreløbige og endelige resultater heraf. 3. I denne artikel anses en part for at have en væsentlig interesse i de pågældende forhold, hvis den hører til de fem største leverandører af de importerede varer i den seneste treårsperiode, målt i absolut mængde eller værdi. 4. Ingen af parterne må samtidig for samme vare indføre: a) en bilateral beskyttelsesforanstaltning i henhold til artikel 3.1, og b) en foranstaltning i henhold til artikel XIX i GATT 1994 og aftalen om beskyttelsesforanstaltninger. 5. Ingen af parterne må gøre brug af kapitel fjorten (Tvistbilæggelse) i spørgsmål, der opstår i forbindelse med denne afdeling. AFDELING D Antidumping- og udligningstold Artikel 3.8 Almindelige bestemmelser 1. Medmindre andet er fastsat i dette kapitel, bibeholder parterne deres rettigheder og forpligtelser i henhold til artikel VI i GATT 1994, aftalen om anvendelsen af artikel VI i GATT 1994 i bilag 1A til WTO-overenskomsten (i det følgende benævnt "antidumpingaftalen") og aftalen om subsidier og udligningsforanstaltninger i bilag 1A til WTO-overenskomsten (i det følgende benævnt "SCM-aftalen"). 2. Parterne er enige om, at antidumping- og udligningstold skal anvendes i fuld overensstemmelse med de relevante WTO-bestemmelser og baseres på en retfærdig og gennemsigtig ordning med hensyn til procedurer, der berører varer med oprindelse i den anden part. Med henblik herpå sikrer parterne umiddelbart efter indførelsen af midlertidige foranstaltninger og under alle omstændigheder inden den endelige afgørelse en fuldstændig og formålstjenlig fremlæggelse af alle de vigtigste kendsgerninger og betragtninger, der ligger til grund for beslutningen om at indføre foranstaltninger, jf. dog artikel 6, stk. 5, i antidumpingaftalen og artikel 12, stk. 4, i SCM-aftalen. Fremlæggelsen skal ske skriftligt, og de berørte parter skal have tilstrækkelig tid til at fremsætte bemærkninger. 3. For at sikre den størst mulige effektivitet ved gennemførelsen af undersøgelser vedrørende antidumping- eller udligningstold og specielt under hensyn til en rimelig ret til forsvar accepterer parterne, at dokumenter, der indgives i forbindelse med undersøgelser vedrørende antidumping- eller udligningstold, affattes på engelsk. Dette stykke er ikke til hinder for, at Korea kan anmode om en skriftlig uddybning på koreansk, hvis: a) de koreanske undersøgelsesmyndigheder ikke finder de indgivne dokumenter tilstrækkelig klare til brug for undersøgelsen vedrørende antidumping- eller udligningstold, og b) anmodningen er strengt begrænset til den del, der ikke er tilstrækkelig klar til brug for undersøgelsen vedrørende antidumping- eller udligningstold. 4. Forudsat at det ikke forsinker gennemførelsen af undersøgelsen unødigt, skal berørte parter have mulighed for at tilkendegive deres synspunkter under undersøgelserne vedrørende antidumping- eller udligningstold. Artikel 3.9 Underretning 1. Når de kompetente myndigheder i en part har modtaget en behørigt dokumenteret anmodning om indførelse af antidumpingtold på varer, der importeres fra den anden part, underretter den pågældende part skriftligt den anden part herom senest 15 dage inden indledningen af en undersøgelse. 2. Når de kompetente myndigheder i en part har modtaget en behørigt dokumenteret anmodning om indførelse af udligningstold på varer, der importeres fra den anden part, underretter den pågældende part skriftligt den anden part herom inden indledningen af en undersøgelse og tilbyder at mødes med den anden part for at rådføre sig med dennes kompetente myndigheder vedrørende anmodningen. Artikel 3.10 Hensyntagen til samfundets interesser Parterne bestræber sig på at tage samfundets interesser i betragtning, inden de indfører en antidumping- eller udligningstold. Artikel 3.11 Undersøgelse efter afslutning som følge af en revurdering Parterne er enige om, at enhver anmodning om indledning af en antidumpingundersøgelse vedrørende en vare med oprindelse i den anden part, for hvilken antidumpingforanstaltninger er blevet afsluttet i de forudgående 12 måneder som følge af en revurdering, skal gennemgås særlig grundigt. Undersøgelsen indledes kun, hvis denne forhåndsgennemgang viser, at omstændighederne har ændret sig. Artikel 3.12 Kumulativ vurdering En part, hvis importerede varer fra mere end et land samtidig er genstand for en undersøgelse vedrørende antidumping- eller udligningstold, overvejer grundigt, om det vil være hensigtsmæssigt at foretage en kumulativ vurdering af virkningerne af importen fra den anden part i lyset af vilkårene for den indbyrdes konkurrence mellem de importerede varer og vilkårene for konkurrencen mellem de importerede varer og de tilsvarende indenlandske varer. Artikel 3.13 De minimis-standard for revurdering 1. En foranstaltning, der er genstand for en revurdering i henhold til artikel 11 i antidumpingaftalen, afsluttes, hvis det fastslås, at den forventede tilbagevendende dumpingmargen ligger under den i artikel 5, stk. 8, i antidumpingaftalen fastsatte de minimis-tærskel. 2. Når der fastsættes individuelle margener i henhold til artikel 9, stk. 5, i antidumpingaftalen, pålægges eksportører og producenter i den eksporterende part, for hvilke det på grundlag af et repræsentativt eksportsalg er fastslået, at dumpingmargenen ligger under de minimis-tærsklen i artikel 5, stk. 8, i antidumpingaftalen, ikke nogen told. Artikel 3.14 Regel om mindre told Beslutter en part at indføre en antidumping- eller udligningstold, må størrelsen af denne told ikke overstige dumpingmargenen eller de udligningsberettigede subsidier, og den bør ligge under margenen, hvis en sådan mindre told er tilstrækkelig til at afhjælpe den skade, der forvoldes på den indenlandske industri. Artikel 3.15 Tvistbilæggelse Ingen af parterne må gøre brug af kapitel fjorten (Tvistbilæggelse) i spørgsmål, der opstår i forbindelse med denne afdeling. AFDELING E Institutionelle bestemmelser Artikel 3.16 Arbejdsgruppen for Samarbejde om Afbødende Foranstaltninger på Handelsområdet 1. Arbejdsgruppen for Samarbejde om Afbødende Foranstaltninger på Handelsområdet, der nedsættes ved artikel 15.3, stk. 1 (Arbejdsgrupper), er et forum for dialog vedrørende samarbejde om afbødende foranstaltninger på handelsområdet. 2. Arbejdsgruppen har til opgave: a) at styrke en parts viden om og forståelse af den anden parts lovgivning, politik og praksis med hensyn til afbødende foranstaltninger på handelsområdet b) at overvåge gennemførelsen af dette kapitel c) at forbedre samarbejdet mellem parternes myndigheder med ansvar for spørgsmål vedrørende afbødende foranstaltninger på handelsområdet d) at udgøre et forum, hvor parterne kan udveksle oplysninger om antidumping, subsidier og udligningsforanstaltninger samt beskyttelsesforanstaltninger e) at udgøre et forum, hvor parterne kan drøfte andre relevante emner af fælles interesse, herunder: i) internationale spørgsmål i forbindelse med afbødende foranstaltninger på handelsområdet, herunder spørgsmål vedrørende WTO-forhandlingerne under Doharunden, og ii) parternes kompetente myndigheders praksis i forbindelse med undersøgelser vedrørende antidumping- og udligningstold såsom anvendelsen af "foreliggende faktiske oplysninger" og kontrolprocedurer, og f) at samarbejde om alle andre anliggender, som parterne finder relevante. 3. Arbejdsgruppen træder normalt sammen en gang om året, og der kan om nødvendigt afholdes yderligere møder efter anmodning fra en af parterne. KAPITEL FIRE TEKNISKE HANDELSHINDRINGER Artikel 4.1 Bekræftelse af TBT-aftalen Parterne bekræfter deres eksisterende rettigheder og forpligtelser over for hinanden i henhold til aftalen om tekniske handelshindringer i bilag 1A til WTO-overenskomsten (i det følgende benævnt "TBT-aftalen"), der er indarbejdet i og gjort til en del af denne aftale med de fornødne ændringer. Artikel 4.2 Anvendelsesområde og definitioner 1. Dette kapitel finder anvendelse på udarbejdelse, vedtagelse og anvendelse af de standarder, tekniske forskrifter og overensstemmelsesvurderingsprocedurer, der er defineret i TBT-aftalen, og som kan påvirke handelen med varer mellem parterne. 2. Uanset stk. 1 finder dette kapitel ikke anvendelse på: a) tekniske specifikationer udarbejdet af statslige organer med henblik på egen produktion eller eget forbrug, eller b) sundheds- og plantesundhedsforanstaltninger som defineret i bilag A til aftalen om sundheds- og plantesundhedsforanstaltninger i bilag 1A til WTO-overenskomsten (i det følgende benævnt "SPS-aftalen"). 3. I forbindelse med dette kapitel finder definitionerne i bilag 1 til TBT-aftalen anvendelse. Artikel 4.3 Samarbejde 1. Parterne styrker deres samarbejde om standarder, tekniske forskrifter og overensstemmelsesvurderingsprocedurer med henblik på at øge den gensidige forståelse af deres respektive ordninger og lette adgangen til hinandens markeder. Med henblik herpå kan de indføre både horisontale og sektorspecifikke dialoger om forskrifter. 2. I forbindelse med det bilaterale samarbejde tilstræber parterne at indkredse, udvikle og befordre handelsfremmende initiativer, som kan bestå i, men ikke er begrænset til: a) at styrke forskriftssamarbejdet gennem f.eks. udveksling af oplysninger, erfaringer og data samt videnskabeligt og teknisk samarbejde med henblik på at forbedre kvaliteten af og niveauet for deres tekniske forskrifter og at gøre effektiv brug af deres forskriftsressourcer b) at forenkle tekniske forskrifter, standarder og overensstemmelsesvurderingsprocedurer, når det er relevant c) hvis parterne er enige herom og det er relevant, f.eks. på områder, hvor der ikke findes internationale standarder, at undgå unødigt divergerende tilgange til forskrifter og overensstemmelsesvurderingsprocedurer, og at arbejde hen imod en eventuel konvergens eller indbyrdes tilpasning af tekniske krav, og d) at fremme og tilskynde til bilateralt samarbejde mellem deres respektive offentlige eller private organisationer med ansvar for metrologi, standardisering, prøvning, certificering og akkreditering. 3. Hvis en part fremsætter forslag om samarbejde i henhold til dette kapitel, tager den anden part behørigt hensyn hertil. Artikel 4.4 Tekniske forskrifter 1. Parterne er enige om at gøre bedst mulig brug af god forskriftspraksis som fastsat i TBT-aftalen. Parterne er især enige om: a) at opfylde deres forpligtelser vedrørende gennemsigtighed som anført i TBT-aftalen b) at anvende relevante internationale standarder som grundlag for tekniske forskrifter, herunder overensstemmelsesvurderingsprocedurer, undtagen når sådanne internationale standarder ville være et ineffektivt eller uegnet middel til at opfylde de forfulgte legitime mål, og, hvis der ikke er blevet lagt internationale standarder til grund, efter anmodning fra den anden part at gøre rede for, hvorfor sådanne standarder er fundet uegnede eller ineffektive til at opfylde det forfulgte mål c) når en part har vedtaget eller agter at vedtage en teknisk forskrift, efter anmodning at give den anden part disponible oplysninger om formålet med og retsgrundlaget og begrundelsen for den tekniske forskrift d) at indføre ordninger, der gør det muligt at give den anden parts erhvervsdrivende bedre oplysninger om tekniske forskrifter (herunder via et offentligt websted), og særlig efter anmodning hurtigst muligt at give den anden part eller dennes erhvervsdrivende skriftlige oplysninger og i det omfang, det er relevant og muligt, skriftlig vejledning i efterlevelse af deres tekniske forskrifter e) at tage behørigt hensyn til den anden parts synspunkter, når en del af udarbejdelsen af en tekniske forskrift er genstand for offentlig høring, og efter anmodning at besvare den anden parts bemærkninger skriftligt f) når der gives underretning efter TBT-aftalen, at give den anden part mulighed for at fremsætte skriftlige bemærkninger til forslaget inden for en frist på mindst 60 dage efter underretningen, og g) at afsætte tilstrækkelig lang tid mellem offentliggørelsen og ikrafttrædelsen af tekniske forskrifter til, at den anden parts erhvervsdrivende kan tilpasse sig, undtagen hvis der opstår, eller der er fare for, at der vil opstå akutte problemer med hensyn til sikkerhed, sundhed, miljøbeskyttelse eller national sikkerhed, og om muligt at tage behørigt hensyn til rimelige anmodninger om forlængelse af perioden for fremsættelse af bemærkninger. 2. Hver part sikrer, at erhvervsdrivende eller berørte personer i den anden part kan deltage i enhver formel offentlig høring vedrørende udarbejdelsen af tekniske forskrifter på vilkår, der ikke er ringere end dem, der tilbydes dens egne fysiske og juridiske personer. 3. Parterne bestræber sig hver især på at anvende tekniske forskrifter ensartet og konsekvent på hele deres territorium. Hvis Korea over for EU bringer et handelsrelateret problem op, som synes at bero på forskelle i EU-medlemsstaternes lovgivning, som Korea ikke finder forenelige med traktaten om Den Europæiske Unions funktionsmåde, bestræber EU sig bedst muligt på at løse problemet rettidigt. Artikel 4.5 Standarder 1. Parterne bekræfter deres forpligtelser i henhold til artikel 4, stk. 1, i TBT-aftalen til at sikre, at deres standardiseringsorganer accepterer og overholder adfærdskodeksen for udarbejdelse, vedtagelse og anvendelse af standarder i bilag 3 til TBT-aftalen, og tager hensyn til principperne i afgørelser og henstillinger vedtaget af Komitéen for Tekniske Handelshindringer under WTO siden 1. januar 1995, G/TBT/1/rev.8, 23. maj 2002, afdeling IX (Decision of the Committee on Principles for the Development of International Standards, Guides and Recommendations with relation to Articles 2, 5 and Annex 3 of the Agreement). 2. Parterne forpligter sig til at udveksle oplysninger om: a) anvendelse af standarder i forbindelse med tekniske forskrifter b) standardiseringsprocesser og det omfang, i hvilket de anvender internationale standarder som grundlag for deres nationale og regionale standarder, og c) samarbejdsaftaler, som de hver især gennemfører, vedrørende standardisering, f.eks. oplysninger om standardiseringsspørgsmål i frihandelsaftaler med tredjeparter. Artikel 4.6 Overensstemmelsesvurdering og akkreditering 1. Parterne erkender, at der findes en lang række mekanismer, som letter accept af resultaterne af overensstemmelsesvurderingsprocedurer gennemført på den anden parts territorium, herunder: a) aftaler om gensidig accept af resultaterne af overensstemmelsesvurderingsprocedurer for specifikke tekniske forskrifter gennemført af organer etableret på den anden parts territorium b) akkrediteringsprocedurer til godkendelse af overensstemmelsesvurderingsorganer etableret på den anden parts territorium c) statslig udpegelse af overensstemmelsesvurderingsorganer etableret på den anden parts territorium d) anerkendelse af resultaterne af overensstemmelsesvurderingsprocedurer gennemført på den anden parts territorium e) frivillige ordninger mellem overensstemmelsesvurderingsorganer på parternes territorier, og f) den importerende parts accept af en leverandørs overensstemmelseserklæring. 2. Under særlig hensyntagen til disse betragtninger forpligter parterne sig til: a) at intensivere udvekslingen af oplysninger om disse og lignende mekanismer med henblik på at lette accept af overensstemmelsesvurderingsresultater b) at udveksle oplysninger om overensstemmelsesvurderingsprocedurer og specielt om de kriterier, der anvendes til at udvælge passende overensstemmelsesvurderingsprocedurer for specifikke varer c) at udveksle oplysninger om akkrediteringspolitik og overveje, hvordan internationale akkrediteringsstandarder og internationale aftaler, hvori parternes akkrediteringsorganer er involveret, bedst kan udnyttes, f.eks. gennem International Laboratory Accreditation Cooperation og International Accreditation Forum, og d) i overensstemmelse med artikel 5.1, stk. 2, i TBT-aftalen at kræve overensstemmelsesvurderingsprocedurer, som ikke er strengere end nødvendigt. 3. De principper og procedurer for udarbejdelse og vedtagelse af tekniske forskrifter, der indføres ved artikel 4.4 med henblik på at undgå unødvendige handelshindringer og sikre gennemsigtighed og ikke-forskelsbehandling, finder også anvendelse på obligatoriske overensstemmelsesvurderingsprocedurer. Artikel 4.7 Markedstilsyn Parterne forpligter sig til at udveksle synspunkter om markedstilsyn og håndhævelsesaktiviteter. Artikel 4.8 Gebyrer for overensstemmelsesvurdering Parterne bekræfter deres forpligtelse i henhold til artikel 5.2, stk. 5, i TBT-aftalen til at sikre, at gebyrer for obligatorisk overensstemmelsesvurdering af importerede varer er rimelige i forhold til gebyrer, der opkræves for overensstemmelsesvurdering af tilsvarende varer af national oprindelse eller med oprindelse i andre lande under hensyntagen til omkostninger ved kommunikation, transport og andet som følge af, at ansøgeren og overensstemmelsesvurderingsorganet er etableret forskellige steder, og forpligter sig til at anvende dette princip på de områder, der er omfattet af dette kapitel. Artikel 4.9 Mærkning og etikettering 1. Parterne noterer sig bestemmelsen i stk. 1 i bilag 1 til TBT-aftalen om, at en teknisk forskrift kan omfatte eller udelukkende vedrøre krav til mærkning eller etikettering, og er enige om, at hvis deres tekniske forskrifter indeholder krav om obligatorisk mærkning eller etikettering, vil de iagttage principperne i artikel 2, stk. 2, i TBT-aftalen om, at tekniske forskrifter ikke må udarbejdes med det formål eller den virkning at skabe unødvendige hindringer for den internationale handel og ikke må være mere handelsbegrænsende end nødvendigt for at opfylde et legitimt mål. 2. Parterne er især enige om, at en part, der kræver obligatorisk mærkning eller etikettering af varer: a) bestræber sig på at minimere krav til mærkning eller etikettering, som ikke er relevante for forbrugere eller brugere af varen. Kræves der etikettering til andre formål, f.eks. skattemæssige, udformes kravet på en sådan måde, at det ikke er mere handelsbegrænsende end nødvendigt for at opfylde et legitimt mål b) kan fastsætte etiketters og mærkers form, men ikke må kræve nogen forhåndsgodkendelse, registrering eller certificering i den forbindelse. Denne bestemmelse berører ikke partens ret til at kræve forhåndsgodkendelse af de specifikke oplysninger, der skal gives på etiketten eller mærket i henhold til dens relevante lovgivning c) udsteder unikke identifikationsnumre til den anden parts erhvervsdrivende hurtigst muligt og uden forskelsbehandling, hvis den kræver, at erhvervsdrivende skal anvende sådanne numre d) kan kræve, at oplysninger på mærker og etiketter affattes på et nærmere angivet sprog. Har parterne accepteret et internationalt nomenklatursystem, kan dette også anvendes. Samtidig brug af andre sprog forbydes ikke, forudsat at oplysningerne på de andre sprog er de samme som dem, der gives på det nærmere angivne sprog, eller at de ikke er vildledende med hensyn til varen, og e) bestræber sig på i tilfælde, hvor den finder, at det ikke anfægter de legitime mål i henhold til TBT-aftalen, at acceptere ikke-permanente eller aftagelige etiketter eller mærkning eller etikettering, der fremgår af ledsagedokumenterne i stedet for at være fysisk anbragt på varen. Artikel 4.10 Koordineringsmekanisme 1. Parterne er enige om at udnævne TBT-koordinatorer og give den anden part relevante oplysninger, når de får en ny TBT-koordinator. TBT-koordinatorerne arbejder i fællesskab på at lette gennemførelsen af dette kapitel og samarbejdet mellem parterne i alle spørgsmål, der vedrører dette kapitel. 2. Koordinatorerne har bl.a. til opgave: a) at overvåge gennemførelsen og forvaltningen af dette kapitel ved straks at behandle ethvert spørgsmål, der rejses af en part vedrørende udarbejdelse, vedtagelse, anvendelse eller håndhævelse af standarder, tekniske forskrifter og overensstemmelsesvurderingsprocedurer, og efter anmodning fra en part at indlede konsultationer vedrørende spørgsmål, der opstår i forbindelse med dette kapitel b) at styrke samarbejdet om udarbejdelse og forbedring af standarder, tekniske forskrifter og overensstemmelsesvurderingsprocedurer c) at sørge for, at der efter behov indføres dialoger om forskrifter i overensstemmelse med artikel 4.3 d) at sørge for, at der oprettes arbejdsgrupper, som efter aftale mellem parterne kan omfatte eller rådføre sig med ikke-statslige eksperter og interessenter e) at udveksle oplysninger om udviklingen i ikke-statslige, regionale og multilaterale fora vedrørende standarder, tekniske forskrifter og overensstemmelsesvurderingsprocedurer, og f) at tage dette kapitel op til fornyet overvejelse på baggrund af en eventuel udvikling med hensyn til TBT-aftalen. 3. Koordinatorerne kommunikerer med hinanden ved hjælp af en hvilken som helst i fællesskab aftalt metode, som gør det muligt for dem at udføre deres opgaver effektivt. KAPITEL FEM SUNDHEDS- OG PLANTESUNDHEDSFORANSTALTNINGER Artikel 5.1 Mål 1. Formålet med dette kapitel er at minimere de negative virkninger af sundheds- og plantesundhedsforanstaltninger for handelen, samtidig med at menneskers, dyrs og planters liv og sundhed på parternes territorier beskyttes. 2. Dette kapitel har endvidere til formål at styrke samarbejdet mellem parterne i spørgsmål om dyrevelfærd under hensyntagen til forskellige faktorer såsom vilkårene for parternes husdyrproduktion. Artikel 5.2 Anvendelsesområde Dette kapitel finder anvendelse på alle sundheds- og plantesundhedsforanstaltninger, der direkte eller indirekte påvirker handelen mellem parterne. Artikel 5.3 Definition I dette kapitel forstås ved sundheds- og plantesundhedsforanstaltninger foranstaltninger som defineret i punkt 1 i bilag A til SPS-aftalen. Artikel 5.4 Rettigheder og forpligtelser Parterne bekræfter deres eksisterende rettigheder og forpligtelser i henhold til SPS-aftalen. Artikel 5.5 Gennemsigtighed og udveksling af oplysninger Parterne: a) tilstræber gennemsigtighed med hensyn til sundheds- og plantesundhedsforanstaltninger på handelsområdet b) styrker gensidig forståelse af deres respektive sundheds- og plantesundhedsforanstaltninger og disses anvendelse c) udveksler oplysninger om spørgsmål vedrørende udviklingen og anvendelsen af sundheds- og plantesundhedsforanstaltninger, som påvirker eller kan påvirke handelen mellem parterne, med henblik på at minimere deres negative virkninger for samhandelen, og d) meddeler efter anmodning fra en part, hvilke krav der gælder for importen af specifikke varer. Artikel 5.6 Internationale standarder Parterne: a) samarbejder efter anmodning fra en part for at nå frem til en fælles forståelse af anvendelsen af internationale standarder på områder, der påvirker eller kan påvirke handelen mellem dem, med henblik på at minimere de negative virkninger for samhandelen, og b) samarbejder om udarbejdelsen af internationale standarder, retningslinjer og henstillinger. Artikel 5.7 Importkrav 1. En parts generelle importkrav gælder på hele den anden parts territorium. 2. Den eksporterende part eller dele heraf kan pålægges yderligere specifikke importkrav på grundlag af en afgørelse truffet af den importerende part vedrørende dyrs eller planters sundhedsstatus i den eksporterende part eller dele heraf i overensstemmelse med SPS-aftalen, Codex Alimentarius-Kommissionen, Verdensorganisationen for Dyresundhed (i det følgende benævnt "OIE") og retningslinjer og standarder i den internationale plantebeskyttelseskonvention (i det følgende benævnt "IPPC"). Artikel 5.8 Foranstaltninger vedrørende dyrs og planters sundhed 1. Parterne anerkender begreberne parasit- eller sygdomsfrie områder og områder med en lav forekomst af parasitter eller sygdomme i overensstemmelse med SPS-aftalen samt OIE- og IPPC-standarder og indfører en passende procedure til bestemmelse af sådanne områder under hensyntagen til alle relevante internationale standarder, retningslinjer eller henstillinger. 2. Ved bestemmelsen af sådanne områder inddrager parterne faktorer såsom geografisk beliggenhed, økosystemer, epidemiologisk tilsyn og sundheds- eller plantesundhedskontrollens effektivitet i de pågældende områder. 3. Parterne etablerer et tæt samarbejde om bestemmelsen af parasit- eller sygdomsfrie områder og områder med lav forekomst af parasitter eller sygdomme med det formål at opbygge tillid til de procedurer, de hver især anvender til bestemmelse af sådanne områder. Parterne bestræber sig på at afslutte dette tillidsopbyggende arbejde senest to år efter denne aftales ikrafttrædelse. En vellykket afslutning af det tillidsopbyggende samarbejde skal bekræftes af Udvalget for Sundheds- og Plantesundhedsforanstaltninger, jf. artikel 5.10. 4. Ved bestemmelsen af sådanne områder baserer den importerende part i princippet sin bestemmelse af dyrs eller planters sundhedsstatus i den eksporterende part eller dele heraf på oplysninger afgivet af den eksporterende part i overensstemmelse med SPS-aftalen samt OIE- og IPPC-standarder og tager hensyn til den eksporterende parts bestemmelse heraf. Hvis en part i den forbindelse ikke accepterer den anden parts afgørelse, angiver den årsagerne hertil og skal være parat til at indgå i konsultationer. 5. Den eksporterende part tilvejebringer de nødvendige beviser til over for den importerende part objektivt at godtgøre, at de pågældende områder er og sandsynligvis forbliver henholdsvis parasit- eller sygdomsfrie områder eller områder med lav forekomst af parasitter eller sygdomme. Med henblik herpå gives den importerende part efter anmodning rimelig adgang til at gennemføre inspektion, prøvning og andre relevante procedurer. Artikel 5.9 Samarbejde om dyrevelfærd Parterne: a) udveksler oplysninger, ekspertviden og erfaringer på dyrevelfærdsområdet og vedtager en arbejdsplan herfor, og b) samarbejder om udarbejdelsen af dyrevelfærdsstandarder i internationale fora, navnlig hvad angår bedøvelse og slagtning af dyr. Artikel 5.10 Udvalget for Sundheds- og Plantesundhedsforanstaltninger 1. Udvalget for Sundheds- og Plantesundhedsforanstaltninger, der nedsættes ved artikel 15.2, stk. 1 (Specialiserede udvalg), kan: a) udarbejde de nødvendige procedurer eller ordninger for gennemførelsen af dette kapitel b) overvåge de fremskridt, der gøres med gennemførelsen af dette kapitel c) bekræfte den vellykkede afslutning af det tillidsopbyggende arbejde, jf. artikel 5.8, stk. 3 d) udarbejde procedurer for godkendelse af virksomheder, der producerer animalske produkter, og i givet fald af virksomheder, der producerer vegetabilske produkter, og e) udgøre et forum for drøftelse af problemer, der opstår i forbindelse med anvendelsen af visse sundheds- eller plantesundhedsforanstaltninger, med henblik på at finde en gensidigt acceptabel løsning. I den forbindelse indkaldes udvalget efter anmodning fra en af parterne til hastemøde med henblik på konsultationer. 2. Udvalget består af repræsentanter for parterne og træder sammen en gang om året på en efter fælles overenskomst fastsat dato. Mødestedet fastsættes også efter fælles overenskomst. Dagsordenen fastlægges forud for møderne. Formandskabet går på skift mellem parterne. Artikel 5.11 Tvistbilæggelse Ingen af parterne må gøre brug af kapitel fjorten (Tvistbilæggelse) i spørgsmål, der opstår i forbindelse med dette kapitel. KAPITEL SEKS TOLD OG HANDELSLETTELSER Artikel 6.1 Mål og principper For at lette handelen og fremme toldsamarbejdet bilateralt og multilateralt er parterne er enige om at samarbejde og at indføre og anvende deres krav og procedurer i forbindelse med import, eksport og transit af varer på grundlag af følgende mål og principper: a) krav og procedurer i forbindelse med import, eksport og transit af varer skal være effektive og forholdsmæssige; for at sikre dette: i) indfører og opretholder parterne hurtige toldprocedurer, samtidig med at de opretholder passende toldkontrol- og udvælgelsesprocedurer ii) må krav og procedurer i forbindelse med import, eksport og transit ikke være mere administrativt belastende eller handelsbegrænsende end nødvendigt for at opfylde legitime mål iii) sørger parterne for fortoldning af varer på grundlag af dokumentation begrænset til et minimum og stiller elektroniske systemer til rådighed for brugerne iv) bruger parterne informationsteknologi, der fremskynder procedurerne for frigivelse af varer v) sikrer parterne, at deres toldmyndigheder og myndigheder involveret i grænsekontrol, herunder spørgsmål vedrørende import, eksport og transit, samarbejder og koordinerer deres virksomhed, og vi) sørger parterne for, at anvendelsen af toldklarerere er frivillig b) krav og procedurer i forbindelse med import, eksport og transit skal baseres på internationale instrumenter og standarder på handels- og toldområdet, som parterne har accepteret: i) der lægges internationale instrumenter og standarder på handels- og toldområdet til grund for krav og procedurer i forbindelse med import, eksport og transit, hvis der findes sådanne instrumenter og standarder, undtagen når de ville være et ineffektivt eller uegnet middel til at opfylde de forfulgte legitime mål, og ii) der anvendes gradvist datakrav og -processer i overensstemmelse med WCO's Customs Data Model (World Customs Organization – Verdenstoldorganisationen, i det følgende benævnt "WCO") og hertil knyttede henstillinger og retningslinjer fra WCO c) krav og procedurer skal være gennemsigtige og forudsigelige for importører, eksportører og andre berørte parter d) parterne rådfører sig rettidigt med repræsentanter for de erhvervsdrivende og andre berørte parter, bl.a. om vigtige nye eller ændrede krav og procedurer, inden de vedtages e) der anvendes risikostyringsprincipper eller -procedurer for at koncentrere indsatsen med henblik på efterlevelse om de transaktioner, der kræver størst opmærksomhed f) parterne samarbejder og udveksler oplysninger med henblik på at fremme anvendelsen og efterlevelsen af de foranstaltninger for handelslettelser, der er fastlagt i denne aftale, og g) foranstaltningerne med henblik på at lette handelen er ikke til hinder for opfyldelsen af legitime politikmål såsom beskyttelse af national sikkerhed samt sundheds- og miljøbeskyttelse. Artikel 6.2 Frigivelse af varer 1. Parterne indfører og anvender forenklede og effektive krav og procedurer for told og handel mv. for at lette deres samhandel. 2. I medfør af stk. 1 sikrer parterne, at deres toldmyndigheder, grænsemyndigheder eller andre kompetente myndigheder anvender krav og procedurer, der: a) gør det muligt at frigive varer inden for et tidsrum, som ikke overstiger det, der er nødvendigt til at sikre efterlevelse af deres lovgivning og formaliteter vedrørende told og handel mv. Parterne bestræber sig på at nedsætte frigivelsestiden b) muliggør elektronisk forhåndsindgivelse og færdigbehandling af oplysninger inden varernes fysiske ankomst, "behandling før ankomst", med henblik på frigivelse af varerne straks efter ankomsten c) giver importører mulighed for at få frigivet varer, inden og uden at det foregriber deres toldmyndigheders endelige afgørelse vedrørende den told og de skatter og gebyrer, der skal betales [3], og d) gør det muligt at få frigivet varer til fri omsætning på ankomststedet, uden at de først skal overføres midlertidigt til oplag e.l. Artikel 6.3 Forenklet toldprocedure Parterne bestræber sig på - for erhvervsdrivende, der opfylder bestemte, af den enkelte part fastsatte kriterier — at anvende forenklede import- og eksportprocedurer, som navnlig muliggør hurtigere frigivelse og fortoldning af varer, herunder elektronisk forhåndsindgivelse og behandling af oplysninger inden sendingernes fysiske ankomst, et lavere antal fysiske inspektioner og lettelse af handelen gennem f.eks. forenklede angivelser ledsaget af dokumentation begrænset til et minimum. Artikel 6.4 Risikostyring Parterne anvender — om muligt elektroniske — risikostyringssystemer til risikoanalyse og risikobaseret målretning af indsatsen, som sætter deres toldmyndigheder i stand til at koncentrere deres inspektionsvirksomhed om højrisikovarer og forenkler fortoldningen og videreforsendelsen af lavrisikovarer. Parterne trækker i forbindelse med deres risikostyringsprocedurer på den reviderede internationale konvention om forenkling og harmonisering af toldprocedurerne fra 1999 (i det følgende benævnt "Kyotokonventionen") og WCO's Risk Management Guidelines (retningslinjer for risikostyring). Artikel 6.5 Gennemsigtighed 1. Parterne sikrer, at deres love, forskrifter og generelle administrative procedurer og krav vedrørende told og handel mv., herunder gebyrer og afgifter, er nemt tilgængelige for alle berørte parter via et officielt udpeget medie, om muligt et offentligt websted. 2. Parterne udpeger og opretholder et eller flere informationskontorer, som kan besvare forespørgsler fra berørte personer om told og andre handelsrelaterede anliggender. 3. Parterne rådfører sig med og stiller oplysninger til rådighed for repræsentanter for de erhvervsdrivende og andre berørte parter. Det drejer sig her om vigtige nye eller ændrede krav og procedurer, som der skal kunne fremsættes bemærkninger til, inden de vedtages. Artikel 6.6 Forhåndsbesked 1. Parterne afgiver gennem deres toldmyndigheder efter skriftlig anmodning fra erhvervsdrivende skriftlig forhåndsbesked om tarifering, oprindelse eller lignende spørgsmål, som de måtte finde relevante, forud for importen af en vare til deres territorium i overensstemmelse med deres love og forskrifter. 2. Med forbehold af eventuelle bestemmelser om fortrolighed i en parts love og forskrifter, offentliggør parterne, f.eks. på internettet, deres forhåndsbeskeder om tarifering og lignende spørgsmål, som de måtte finde relevante. 3. For at lette samhandelen meddeler parterne som led i deres bilaterale dialog regelmæssigt, hvilke ændringer der er sket i deres respektive lovgivning på de i stk. 1 og 2 omhandlede områder. Artikel 6.7 Klageprocedurer 1. Parterne sikrer, at de personer, der berøres af deres afgørelser vedrørende toldspørgsmål og andre krav og procedurer i forbindelse med import, eksport og transit, har mulighed for at få de pågældende afgørelser taget op til prøvelse eller for at indgive klage. En part kan kræve, at en klage først behandles af samme myndighed, tilsynsmyndigheden herfor eller en retslig myndighed, inden den prøves ved en højere, uafhængig instans, der kan være en retslig myndighed eller en forvaltningsdomstol. 2. Producenten eller eksportøren kan efter anmodning fra prøvelsesmyndigheden afgive oplysninger direkte til den part, der foretager den administrative prøvelse. Den eksportør eller producent, der afgiver oplysningerne, kan anmode den part, der foretager den administrative prøvelse, om at behandle de pågældende oplysninger som fortrolige i overensstemmelse med dens love og forskrifter. Artikel 6.8 Fortrolighed 1. Alle oplysninger, som personer eller myndigheder i den ene part afgiver til myndighederne i den anden part i medfør af bestemmelserne i dette kapitel, også i henhold til artikel 6.7, behandles som fortrolige eller til tjenestebrug, afhængigt af parternes respektive love og forskrifter. Oplysningerne er omfattet af tavshedspligt og beskyttes af de relevante love og forskrifter i den part, som modtager dem. 2. Der må kun udveksles personoplysninger, hvis den part, der modtager dem, forpligter sig til at beskytte sådanne oplysninger på mindst samme måde som den, der gælder i det særlige tilfælde hos den part, der leverer dem. Den person, der afgiver oplysningerne, må ikke fastsætte krav, som er mere bebyrdende end dem, der gælder i personens egen jurisdiktion. 3. De i stk. 1 omhandlede oplysninger må ikke anvendes af myndighederne i den modtagende part til andre formål end de oprindeligt tiltænkte uden udtrykkelig tilladelse fra den person eller myndighed, der har afgivet dem. 4. De i stk. 1 omhandlede oplysninger må ikke offentliggøres eller på anden måde videregives uden udtrykkelig tilladelse fra den person eller myndighed, der har afgivet dem, undtagen hvis der foreligger en forpligtelse eller en bemyndigelse hertil i forbindelse med en retssag i henhold til den modtagende parts love og forskrifter. Den person eller myndighed, der har afgivet oplysningerne, underrettes om en sådan videregivelse, om muligt på forhånd. 5. Når en myndighed i en af parterne anmoder om oplysninger i medfør af bestemmelserne i dette kapitel, underretter den de anmodede personer om en eventuel mulighed for videregivelse i forbindelse med en retssag. 6. Den anmodende part træffer i givet fald alle disponible foranstaltninger efter de i denne part gældende love og forskrifter for at holde oplysninger fortrolige og beskytte personoplysninger i tilfælde af henvendelser fra tredjemand eller andre myndigheder om videregivelse af de pågældende oplysninger, medmindre andet er aftalt med den person, der har afgivet oplysningerne. Artikel 6.9 Gebyrer og afgifter For gebyrer og afgifter af enhver art (bortset fra den told og de afgifter mv., der i henhold til artikel 2.3 (Told) er udelukket fra definitionen af told), som pålægges ved import eller eksport, gælder følgende: a) der pålægges kun gebyrer og afgifter for tjenesteydelser, som udføres i forbindelse med den pågældende import eller eksport, eller for formaliteter, der skal opfyldes for at kunne foretage en sådan import eller eksport b) gebyrer og afgifter må ikke overstige de anslåede omkostninger til de ydede tjenester c) gebyrer og afgifter må ikke beregnes på et ad valorem-grundlag d) der opkræves ikke gebyrer og afgifter for konsulære tjenester e) oplysninger om gebyrer og afgifter offentliggøres via et officielt udpeget medie, om muligt et offentligt websted. Det skal af oplysningerne fremgå, hvorfor den ydede tjeneste pålægges et gebyr eller en afgift, hvilken myndighed der er ansvarlig herfor, hvilke gebyrer og afgifter der vil blive opkrævet, og hvornår og hvordan de skal betales, og f) der pålægges ikke nye eller ændrede gebyrer og afgifter, inden der er offentliggjort oplysninger i henhold til litra e), og disse er gjort nemt tilgængelige. Artikel 6.10 Inspektion før afsendelse Ingen af parterne kræver inspektion før afsendelse eller lignende undersøgelser. Artikel 6.11 Efterfølgende revision Parterne giver erhvervsdrivende mulighed for at få foretaget en effektiv efterfølgende revision. Ved den efterfølgende revision må der ikke stilles uberettigede krav eller lægges unødige byrder på de erhvervsdrivende. Artikel 6.12 Toldværdiansættelse Toldværdiansættelsesaftalen, bortset fra de forbehold og valgmuligheder, der er indeholdt i dens artikel 20 og bilag III, stk. 2-4, er indarbejdet i og gjort til den del af denne aftale med de fornødne ændringer. Artikel 6.13 Toldsamarbejde 1. Parterne styrker deres samarbejde om told og toldrelaterede spørgsmål. 2. Parterne forpligter sig til at udvikle handelsfremmende tiltag på toldområdet, idet de tager hensyn til det arbejde, der i den forbindelse er udført af internationale organisationer. Dette kan også omfatte prøvning af nye toldprocedurer. 3. Parterne bekræfter deres vilje til at lette lovlige varebevægelser og udveksler ekspertviden om foranstaltninger til forbedring af toldteknikker og -procedurer samt om edb-systemer i overensstemmelse med denne aftale. 4. Parterne forpligter sig til: a) at tilstræbe en harmonisering i overensstemmelse med internationale standarder af den dokumentation og de data, der anvendes i samhandelen, med henblik på at lette handelsstrømmene for så vidt angår toldrelaterede spørgsmål i forbindelse med import, eksport og transit af varer b) at intensivere samarbejdet mellem deres toldlaboratorier og videnskabelige tjenester og arbejde hen imod en harmonisering af toldlaboratoriernes metoder c) at udveksle toldpersonale d) i fællesskab at tilrettelægge programmer for uddannelse i toldrelaterede emner for embedsmænd, der beskæftiger sig direkte med toldprocedurer e) at udvikle effektive mekanismer for kommunikation med erhvervslivet f) i det omfang, det er praktisk muligt, at bistå hinanden med tarifering, værdiansættelse og oprindelsesbestemmelse med henblik på præferencetoldbehandling af importerede varer g) at fremme en beslutsom og effektiv håndhævelse af intellektuelle ejendomsrettigheder fra toldmyndighedernes side i forbindelse med import, eksport, reeksport, transit, omladning og andre toldprocedurer og specielt for så vidt angår varemærkeforfalskede varer, og h) samtidig med lettelser af handelen at øge sikkerheden for skibscontainere og for andre forsendelser fra hele verden, som importeres til, omlades i eller passerer igennem parterne. Parterne er enige om, at målene for det styrkede og udvidede samarbejde omfatter, men ikke er begrænset til: i) samarbejde om en styrkelse af de toldrelaterede aspekter af sikringen af den internationale samhandels logistikkæde, og ii) koordinering i det omfang, det er praktisk muligt, af standpunkter i alle multilaterale fora, hvor det er på sin plads at rejse og drøfte spørgsmål om containersikkerhed. 5. Parterne erkender, at samarbejde på det tekniske plan er afgørende for at lette overholdelsen af forpligtelserne i denne aftale og opnå en høj grad af handelslettelser. Parterne er enige om via deres toldmyndigheder at udarbejde et program for teknisk samarbejde, i forbindelse med hvilket de i fællesskab lægger sig fast på omfanget af, tidspunkterne for og omkostningerne ved samarbejdsforanstaltninger på toldområdet og hertil relaterede områder. 6. Parterne undersøger via deres respektive toldmyndigheder og andre grænsemyndigheder relevante internationale initiativer vedrørende handelslettelser, herunder bl.a. relevant arbejde i WTO og WCO, for at afdække områder, hvor yderligere fælles tiltag kunne lette handelen mellem parterne og fremme fælles multilaterale mål. Parterne samarbejder for så vidt muligt at indtage fælles standpunkter på toldområdet og vedrørende handelslettelser i internationale organisationer, navnlig i WTO og WCO. 7. Parterne bistår hinanden med gennemførelsen og håndhævelsen af dette kapitel, protokollen om definitionen af begrebet "produkter med oprindelsesstatus" og metoder for administrativt samarbejde og deres respektive love og forskrifter på toldområdet. Artikel 6.14 Gensidig administrativ bistand i toldspørgsmål 1. Parterne yder hinanden administrativ bistand i toldspørgsmål, jf. protokollen om gensidig administrativ bistand i toldspørgsmål. 2. Ingen af parterne må gøre brug af dennes aftales kapitel fjorten (Tvistbilæggelse) i spørgsmål, der er omfattet af artikel 9.1 i protokollen om gensidig administrativ bistand i toldspørgsmål. Artikel 6.15 Toldkontaktpunkter 1. Parterne udveksler lister over kontaktpunkter udpeget til behandling af spørgsmål, der opstår i forbindelse med dette kapitel og protokollen om definitionen af begrebet "produkter med oprindelsesstatus" og metoder for administrativt samarbejde. 2. Kontaktpunkterne bestræber sig på at løse operationelle problemer vedrørende dette kapitel gennem konsultationer. Hvis et problem ikke kan løses gennem kontaktpunkterne, forelægges sagen for det toldudvalg, der er omhandlet i dette kapitel. Artikel 6.16 Toldudvalget 1. Toldudvalget, der nedsættes ved artikel 15.2, stk. 1, (specialiserede udvalg), sikrer, at dette kapitel, protokollen om definitionen af begrebet "produkter med oprindelsesstatus" og metoder for administrativt samarbejde og protokollen om gensidig administrativ bistand i toldspørgsmål fungerer efter hensigten, og undersøger alle spørgsmål, der opstår i forbindelse med anvendelsen heraf. På de områder, der er omfattet af denne aftale, rapporterer udvalget til Handelsudvalget, der nedsættes ved artikel 15.1, stk. 1 (Handelsudvalget). 2. Toldudvalget består af repræsentanter for toldmyndighederne og andre kompetente myndigheder i parterne med ansvar for told og handelslettelser samt for forvaltning af protokollen om definitionen af begrebet "produkter med oprindelsesstatus" og metoder for administrativt samarbejde og protokollen om gensidig administrativ bistand i toldspørgsmål. 3. Toldudvalget vedtager selv sin forretningsorden og træder sammen en gang om året, idet møderne finder sted i skiftevis den ene og den anden part. 4. Toldudvalget træder sammen efter anmodning fra en af parterne for at drøfte og forsøge at løse tvister, der måtte opstå mellem parterne om spørgsmål, som er omfattet af dette kapitel, protokollen om definitionen af begrebet "produkter med oprindelsesstatus" og metoder for administrativt samarbejde og protokollen om gensidig administrativ bistand i toldspørgsmål, herunder handelslettelser, tarifering, oprindelsesregler og gensidig administrativ bistand i toldspørgsmål, navnlig i forbindelse med artikel 7 og 8 i protokollen om gensidig administrativ bistand i toldspørgsmål. 5. Toldudvalget kan udarbejde beslutninger, henstillinger eller udtalelser, som det finder nødvendige for at opfylde de fælles mål og for at sikre, at de ordninger, der indføres ved dette kapitel, protokollen om definitionen af begrebet "produkter med oprindelsesstatus" og metoder for administrativt samarbejde og protokollen om gensidig administrativ bistand i toldspørgsmål, fungerer tilfredsstillende. KAPITEL SYV HANDEL MED TJENESTEYDELSER, ETABLERING OG ELEKTRONISK HANDEL AFDELING A Almindelige bestemmelser Artikel 7.1 Mål, anvendelsesområde og dækning 1. Parterne, der bekræfter deres respektive rettigheder og forpligtelser i henhold til WTO-overenskomsten, fastlægger hermed de ordninger, der er nødvendige for en gradvis og gensidig liberalisering af handel med tjenesteydelser og etablering og for samarbejde om elektronisk handel. 2. Intet i dette kapitel må fortolkes således, at det indfører forpligtelser i forbindelse med offentlige indkøb. 3. Dette kapitel finder ikke anvendelse på subsidier og tilskud, der ydes af parterne, herunder statsstøttede lån, garantier og forsikringer. 4. I overensstemmelse med dette kapitel bevarer parterne retten til at regulere og indføre nye forskrifter med henblik på at opfylde legitime politikmål. 5. Dette kapitel finder ikke anvendelse på foranstaltninger over for fysiske personer, der søger adgang til arbejdsmarkedet i en af parterne, og ej heller på foranstaltninger vedrørende statsborgerskab, bopæl eller fast beskæftigelse. 6. Intet i dette kapitel er til hinder for, at en part kan anvende foranstaltninger til at regulere fysiske personers indrejse i eller midlertidige ophold på dens territorium, herunder også sådanne foranstaltninger, som er nødvendige for at beskytte dens grænsers integritet og sikre en ordnet grænsepassage for fysiske personer, forudsat at disse foranstaltninger ikke anvendes på en sådan måde, at de ophæver eller forringer fordelene for den anden part i henhold til en særlig forpligtelse i dette kapitel og bilagene hertil [4]. Artikel 7.2 Definitioner I dette kapitel forstås ved: a) foranstaltning: enhver foranstaltning truffet af en part, det være sig i form af en lov, forskrift, regel, procedure, beslutning, administrativ handling eller andet b) foranstaltning indført eller opretholdt af en part: foranstaltninger truffet af: i) centrale, regionale eller lokale myndigheder, og ii) ikke-statslige organer under udøvelse af beføjelser, der er delegeret af centrale, regionale eller lokale myndigheder c) person: en fysisk eller juridisk person d) fysisk person: en statsborger i Korea eller i en af EU-medlemsstaterne i overensstemmelse med deres respektive lovgivning e) juridisk person: enhver juridisk person, der lovligt er oprettet eller på anden måde organiseret i henhold til den relevante lovgivning, uanset om formålet er at skabe fortjeneste eller ej, og uanset om den er privat eller offentligt ejet, herunder enhver/ethvert koncern, trust, partnerskab, joint venture, enkeltmandsvirksomhed eller sammenslutning f) juridisk person fra en part: i) en juridisk person, som er oprettet i overensstemmelse med henholdsvis lovgivningen i en EU-medlemsstat eller Korea, og hvis vedtægtsmæssige hjemsted, hovedkontor [5] eller hovedvirksomhed er beliggende på henholdsvis det territorium, hvor traktaten om Den Europæiske Unions funktionsmåde finder anvendelse, eller Koreas territorium. Har den juridiske person kun sit vedtægtsmæssige hjemsted eller hovedkontor på det territorium, hvor traktaten om Den Europæiske Unions funktionsmåde finder anvendelse, eller på Koreas territorium, betragtes den ikke som henholdsvis en juridisk person fra Den Europæiske Union eller Korea, medmindre den i udstrakt omfang driver erhvervsvirksomhed [6] på henholdsvis det territorium, hvor traktaten om Den Europæiske Unions funktionsmåde finder anvendelse, eller på Koreas territorium, eller ii) i forbindelse med etablering, jf. artikel 7.9, litra a), en juridisk person, der ejes eller kontrolleres af fysiske personer fra EU eller Korea eller af en juridisk person fra Den Europæiske Union eller Korea som defineret under nr. i). En juridisk person er: i) ejet af personer fra EU eller Korea, hvis over 50 % af dens aktiekapital har personer i EU eller Korea som egentlige ejere ii) kontrolleret af personer fra EU eller Korea, hvis disse personer har beføjelse til at udpege et flertal af bestyrelsesmedlemmerne eller på anden måde lovligt styre dens aktiviteter iii) tilknyttet en anden person, når den kontrollerer eller kontrolleres af denne anden person; eller når den og den anden person begge er kontrolleret af den samme person g) Uanset litra f) er rederier, der er etableret uden for EU eller Korea, og som kontrolleres af henholdsvis statsborgere i en EU-medlemsstat eller Korea, også omfattet af denne aftale, hvis deres skibe er registreret i overensstemmelse med den respektive lovgivning i den pågældende EU-medlemsstat eller Korea og fører en EU-medlemsstats eller Koreas flag [7] h) aftale om økonomisk integration: en aftale, der i væsentlig grad liberaliserer handel med tjenesteydelser og etablering i medfør af WTO-overenskomsten, særlig artikel V og V a i GATS i) tjenester i forbindelse med reparation og vedligeholdelse af flyvemaskiner: aktiviteter, der udføres på et luftfartøj eller en del heraf, når det er taget ud af drift; omfatter ikke såkaldt linjevedligeholdelse j) tjenester i forbindelse med edb-reservationssystemer (i det følgende benævnt "CRS"): tjenester leveret af edb-baserede systemer, som indeholder oplysninger om flyselskabers fartplaner, disponibilitet, priser og prisregler, og gennem hvilke der kan foretages reservationer eller udstedes billetter k) salg og markedsføring af lufttransportydelser: det pågældende luftfartsselskabs muligheder for frit at sælge og markedsføre sine lufttransportydelser, herunder alle aspekter af markedsføring såsom markedsanalyser, annoncering og distribution. Disse aktiviteter omfatter ikke prisfastsættelse for lufttransportydelser og ej heller de gældende betingelser, og l) tjenesteyder: enhver person, der leverer eller søger at levere en tjenesteydelse, herunder som investor. Artikel 7.3 Udvalget for Handel med Tjenesteydelser, Etablering og Elektronisk Handel 1. Udvalget for Handel med Tjenesteydelser, Etablering og Elektronisk Handel, der nedsættes ved artikel 15.2, stk. 1 (Specialiserede udvalg), består af repræsentanter for parterne. Hovedrepræsentanten for hver af parterne i udvalget skal være en embedsmand fra den af deres myndigheder, der er ansvarlig for gennemførelsen af dette kapitel. 2. Udvalget har til opgave: a) at overvåge og evaluere gennemførelsen af dette kapitel b) at behandle spørgsmål vedrørende dette kapitel, som forelægges af en af parterne, og c) at give de relevante myndigheder mulighed for at udveksle oplysninger om tilsynsforanstaltninger, jf. artikel 7.46. AFDELING B Grænseoverskridende levering af tjenesteydelser Artikel 7.4 Anvendelsesområde og definitioner 1. Denne afdeling finder anvendelse på foranstaltninger, der træffes af parterne, og som påvirker grænseoverskridende levering af tjenesteydelser i alle servicesektorer, med undtagelse af: a) audiovisuelle tjenesteydelser [8] b) national cabotagesejlads til søs, og c) indenlandske og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med trafikrettigheder, bortset fra: i) tjenester i forbindelse med reparation og vedligeholdelse af flyvemaskiner ii) salg og markedsføring af lufttransportydelser iii) CRS-tjenester, og iv) andre hjælpetjenester i forbindelse med lufttransportydelser, f.eks. ground handling-ydelser, udlejning af luftfartøjer med besætning og lufthavnsforvaltningsydelser. 2. Foranstaltninger, der påvirker grænseoverskridende levering af tjenesteydelser, er bl.a. foranstaltninger, der påvirker: a) fremstilling, distribution, markedsføring, salg og levering af en tjenesteydelse b) køb, betaling eller brug af en tjenesteydelse c) i forbindelse med leveringen af en tjenesteydelse, adgang til og brug af netværk eller tjenesteydelser, som af parterne kræves tilbudt offentligheden generelt, og d) tilstedeværelse på en parts territorium af en tjenesteyder fra den anden part. 3. I denne afdeling forstås ved: a) grænseoverskridende levering af tjenesteydelser: levering af en tjenesteydelse: i) fra den ene parts territorium til den anden parts territorium, og ii) på den ene parts territorium til den anden parts forbruger af tjenesteydelsen b) tjenesteydelser: alle tjenesteydelser i alle sektorer, bortset fra tjenesteydelser, der leveres under udøvelse af offentlig myndighed, og c) tjenesteydelse, der leveres under udøvelse af offentlig myndighed: alle tjenesteydelser, der ikke leveres på et kommercielt grundlag eller i konkurrence med en eller flere tjenesteydere. Artikel 7.5 Markedsadgang 1. Med hensyn til markedsadgang gennem grænseoverskridende levering af tjenesteydelser indrømmer hver part den anden parts tjenesteydelser og tjenesteydere en behandling, som ikke er mindre gunstig end den, der er fastsat i henhold til de vilkår, begrænsninger og betingelser, der er aftalt og nærmere angivet i de særlige forpligtelser i bilag 7-A. 2. I sektorer, hvor der er indgået markedsadgangsforpligtelser, må en part ikke, hverken på regionalt plan eller på hele sit territorium, indføre eller opretholde følgende foranstaltninger, medmindre andet er fastsat i bilag 7-A: a) begrænsninger af antallet af tjenesteydere i form af numeriske kvoter, monopoler, tjenesteydere med eksklusive rettigheder eller krav om en økonomisk behovsprøve [9] b) begrænsninger af den samlede værdi af tjenestetransaktioner eller -aktiver i form af numeriske kvoter eller krav om en økonomisk behovsprøve, og c) begrænsninger af det samlede antal tjenestetransaktioner eller den samlede produktion af tjenesteydelser udtrykt som angivne numeriske enheder i form af kvoter eller krav om en økonomisk behovsprøve [10]. Artikel 7.6 National behandling 1. I de sektorer, hvor der er anført markedsadgangsforpligtelser i bilag 7-A, og med forbehold af de deri fastsatte betingelser og begrænsninger, indrømmer hver part med hensyn til alle foranstaltninger, der påvirker grænseoverskridende levering af tjenesteydelser, den anden parts tjenesteydelser og tjenesteydere en behandling, der ikke er mindre gunstig end den, den indrømmer sine egne tilsvarende tjenesteydelser og tjenesteydere. 2. En part kan opfylde kravet i stk. 1 ved at indrømme tjenesteydelser og tjenesteydere fra den anden part en behandling, der enten er formelt identisk med eller formelt forskellig fra den behandling, den indrømmer sine egne tilsvarende tjenesteydelser og tjenesteydere. 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene til fordel for en parts tjenesteydelser eller tjenesteydere i forhold til den anden parts tilsvarende tjenesteydelser eller tjenesteydere. 4. Særlige forpligtelser indgået i henhold til denne artikel må ikke fortolkes således, at det kræves, at en part skal kompensere for iboende konkurrencemæssige ulemper, der følger af, at de pågældende tjenesteydelser eller tjenesteydere er udenlandske. Artikel 7.7 Lister over forpligtelser 1. De sektorer, som hver part liberaliserer i medfør af denne afdeling, og de begrænsninger for markedsadgang og national behandling, der i form af forbehold finder anvendelse på den anden parts tjenesteydelser og tjenesteydere i disse sektorer, fremgår af listerne over forpligtelser i bilag 7-A. 2. Ingen af parterne må indføre nye diskriminerende foranstaltninger eller mere diskriminerende foranstaltninger for tjenesteydelser eller tjenesteydere fra den anden part i forhold til den behandling, der indrømmes i medfør af de særlige forpligtelser, der indgås i overensstemmelse med stk. 1. Artikel 7.8 MFN-behandling [11] 1. Med hensyn til foranstaltninger omfattet af denne afdeling, der påvirker grænseoverskridende levering af tjenesteydelser, indrømmer hver part, medmindre andet er fastsat i denne artikel, tjenesteydelser og tjenesteydere fra den anden part en behandling, der ikke er mindre gunstig end den, den indrømmer ethvert tredjelands tilsvarende tjenesteydelser og tjenesteydere som led i en aftale om økonomisk integration, som undertegnes efter denne aftales ikrafttrædelse. 2. En behandling, som en af parterne indrømmer en tredjeparts tjenesteydelser og tjenesteydere i medfør af en aftale om regional økonomisk integration, undtages kun fra forpligtelsen i stk. 1, hvis den indrømmes som led i sektorielle eller horisontale forpligtelser, som i henhold til aftalen om regional økonomisk integration er betydeligt mere vidtgående end dem, der indgås i forbindelse med denne afdeling, jf. bilag 7-B. 3. Uanset stk. 2 finder forpligtelserne i stk. 1 ikke anvendelse på en behandling, der indrømmes: a) i henhold til foranstaltninger vedrørende anerkendelse af kvalifikationer, licenser eller tilsynsforanstaltninger i overensstemmelse med artikel VII i GATS eller bilaget hertil om finansielle tjenesteydelser b) i henhold til internationale aftaler eller ordninger, som udelukkende eller hovedsagelig vedrører beskatning, eller c) i henhold til foranstaltninger, som er omfattet af MFN-undtagelserne i bilag 7-C. 4. Dette kapitel må ikke fortolkes således, at en part forhindres i at tildele eller indrømme fordele til nabolande med henblik på at lette samhandel med tjenesteydelser, der både fremstilles og forbruges lokalt, når denne handel er begrænset til sammenhængende grænseområder. AFDELING C Etablering Artikel 7.9 Definitioner I denne afdeling forstås ved: a) etablering: i) stiftelse, erhvervelse eller opretholdelse af en juridisk person [12], eller ii) oprettelse eller opretholdelse af en filial eller et repræsentationskontor på en parts territorium med det formål at udøve erhvervsvirksomhed b) investor: en person, der søger at udøve eller udøver erhvervsvirksomhed gennem en etablering [13] c) erhvervsvirksomhed: erhvervsvirksomhed, bortset fra aktiviteter, der udføres under udøvelse af offentlig myndighed, dvs. som ikke udføres på et kommercielt grundlag eller i konkurrence med en eller flere erhvervsdrivende d) datterselskab af en juridisk person i en part: en juridisk person, der faktisk kontrolleres af en anden juridisk person i parten, og e) filial af en juridisk person: et forretningssted, der ikke har status som juridisk person, men som udadtil varigt fremtræder som en repræsentation for hovedvirksomheden, med en ledelse og materielt udstyret således, at det kan forhandle med tredjemand, således at sidstnævnte, skønt han ved, at der eventuelt opstår en retlig forbindelse med den i udlandet hjemmehørende virksomhed, ikke behøver at henvende sig direkte til denne, men kan indgå aftaler på det forretningssted, som repræsentationen udgør. Artikel 7.10 Anvendelsesområde Denne afdeling, der sigter mod at forbedre investeringsklimaet og navnlig etableringsvilkårene mellem parterne, finder anvendelse på foranstaltninger, der træffes af parterne, og som påvirker etablering [14] inden for alle former for erhvervsvirksomhed, med undtagelse af: a) minedrift samt fremstilling og bearbejdning [15] af nukleart materiale b) produktion af eller handel med våben, ammunition og krigsmateriel [16] c) audiovisuelle tjenesteydelser [17] d) national cabotagesejlads til søs, og e) indenlandske og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med trafikrettigheder, bortset fra: i) tjenester i forbindelse med reparation og vedligeholdelse af flyvemaskiner ii) salg og markedsføring af lufttransportydelser iii) CRS-tjenester, og iv) andre hjælpetjenester i forbindelse med lufttransportydelser, f.eks. ground handling-ydelser, udlejning af luftfartøjer med besætning og lufthavnsforvaltningsydelser. Artikel 7.11 Markedsadgang 1. Med hensyn til markedsadgang gennem etablering indrømmer hver part etableringer og investorer fra den anden part en behandling, som ikke er mindre gunstig end den, der er fastsat i henhold til de vilkår, begrænsninger og betingelser, der er aftalt og nærmere angivet i de særlige forpligtelser i bilag 7-A. 2. I sektorer, hvor der er indgået markedsadgangsforpligtelser, må en part ikke, hverken på regionalt plan eller på hele sit territorium, indføre eller opretholde følgende foranstaltninger, medmindre andet er fastsat i bilag 7-A: a) begrænsninger af antallet af etableringer i form af numeriske kvoter, monopoler, eksklusive rettigheder eller andre krav til etablering som f.eks. en økonomisk behovsprøve b) begrænsninger af den samlede værdi af transaktioner eller aktiver i form af numeriske kvoter eller krav om en økonomisk behovsprøve c) begrænsninger af det samlede antal transaktioner eller den samlede produktion udtrykt som angivne numeriske enheder i form af kvoter eller krav om en økonomisk behovsprøve [18] d) begrænsninger af udenlandsk kapitals deltagelse udtrykt i maksimumsgrænser for andelen af udenlandsk ejede aktier eller den samlede værdi af individuelle eller samlede udenlandske investeringer e) foranstaltninger, der begrænser eller stiller krav om specifikke former for retlige enheder eller joint ventures, gennem hvilke en investor fra den anden part kan udøve erhvervsvirksomhed, og f) begrænsninger af det samlede antal fysiske personer, bortset fra nøglepersonale og praktikanter som defineret i artikel 7.17, der kan være beskæftiget i en bestemt sektor, eller som en investor må beskæftige, og som er nødvendige for og direkte forbundet med udøvelsen af erhvervsvirksomheden, i form af numeriske kvoter eller krav om en økonomisk behovsprøve. Artikel 7.12 National behandling [19] 1. I de sektorer, der er anført i bilag 7-A, og med forbehold af de deri fastsatte betingelser og begrænsninger, indrømmer hver part med hensyn til alle foranstaltninger, der påvirker etablering, den anden parts etableringer og investorer en behandling, der ikke er mindre gunstig end den, den indrømmer sine egne tilsvarende etableringer og investorer. 2. En part kan opfylde kravet i stk. 1 ved at indrømme etableringer og investorer fra den anden part en behandling, der enten er formelt identisk med eller formelt forskellig fra den behandling, den indrømmer sine egne tilsvarende etableringer og investorer. 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene til fordel for en parts etableringer eller investorer i forhold til den anden parts tilsvarende etableringer eller investorer. 4. Særlige forpligtelser indgået i henhold til denne artikel må ikke fortolkes således, at det kræves, at en part skal kompensere for iboende konkurrencemæssige ulemper, der følger af, at de pågældende etableringer eller investorer er udenlandske. Artikel 7.13 Lister over forpligtelser 1. De sektorer, som hver part liberaliserer i medfør af denne afdeling, og de begrænsninger for markedsadgang og national behandling, der i form af forbehold finder anvendelse på den anden parts etableringer og investorer i disse sektorer, fremgår af listerne over forpligtelser i bilag 7-A. 2. Ingen af parterne må indføre nye diskriminerende foranstaltninger eller mere diskriminerende foranstaltninger for etableringer og investorer fra den anden part i forhold til den behandling, der indrømmes i medfør af de særlige forpligtelser, der indgås i overensstemmelse med stk. 1. Artikel 7.14 MFN-behandling [20] 1. Med hensyn til foranstaltninger omfattet af denne afdeling, der påvirker etablering, indrømmer hver part, medmindre andet er fastsat i denne artikel, den anden parts etableringer og investorer en behandling, der ikke er mindre gunstig end den, den indrømmer ethvert tredjelands tilsvarende etableringer og investorer som led i en aftale om økonomisk integration, som undertegnes efter denne aftales ikrafttrædelse [21]. 2. En behandling, som en af parterne indrømmer en tredjeparts etableringer og investorer i medfør af en aftale om regional økonomisk integration, undtages kun fra forpligtelsen i stk. 1, hvis den indrømmes som led i sektorielle eller horisontale forpligtelser, som i henhold til aftalen om regional økonomisk integration er betydeligt mere vidtgående end dem, der indgås i forbindelse med denne afdeling, jf. bilag 7-B. 3. Uanset stk. 2 finder forpligtelserne i stk. 1 ikke anvendelse på en behandling, der indrømmes: a) i henhold til foranstaltninger vedrørende anerkendelse af kvalifikationer, licenser eller tilsynsforanstaltninger i overensstemmelse med artikel VII i GATS eller bilaget hertil om finansielle tjenesteydelser b) i henhold til internationale aftaler eller ordninger, som udelukkende eller hovedsagelig vedrører beskatning, eller c) i henhold til foranstaltninger, som er omfattet af en MFN-undtagelse i bilag 7-C. 4. Dette kapitel må ikke fortolkes således, at en part forhindres i at tildele eller indrømme fordele til nabolande med henblik på at lette samhandel med tjenesteydelser, der både fremstilles og forbruges lokalt, når denne handel er begrænset til sammenhængende grænseområder. Artikel 7.15 Andre aftaler Intet i dette kapitel må fortolkes således: a) at det begrænser den ret, parternes investorer har til at nyde godt af en gunstigere behandling i henhold til en eksisterende eller fremtidig international investeringsaftale, i hvilken en EU-medlemsstat eller Korea er part, og b) at det fraviger parternes internationale retlige forpligtelser i henhold til aftaler, som giver parternes investorer en gunstigere behandling end den, der gives i nærværende aftale. Artikel 7.16 Gennemgang af de retlige rammer for investeringer 1. Med henblik på en gradvis liberalisering af investeringer gennemgår parterne senest tre år efter denne aftales ikrafttrædelse og derefter med regelmæssige mellemrum de retlige rammer for investeringer [22], investeringsklimaet og deres indbyrdes investeringsstrømme i overensstemmelse med deres forpligtelser i henhold til internationale aftaler. 2. Som led i den i stk. 1 omhandlede gennemgang vurderer parterne de hindringer, der måtte være for investeringer, og forhandler om at fjerne disse, således at bestemmelserne i dette kapitel kan udbygges, bl.a. hvad angår de generelle principper for investeringsbeskyttelse. AFDELING D Fysiske personers midlertidige tilstedeværelse I forretningsøjemed Artikel 7.17 Anvendelsesområde og definitioner 1. Denne afdeling finder anvendelse på parternes foranstaltninger vedrørende indrejse i og midlertidigt ophold på deres område i forretningsøjemed for nøglepersonale, praktikanter, sælgere af tjenesteydelser til virksomheder, leverandører af kontraktbaserede tjenesteydelser og selvstændige erhvervsdrivende, jf. dog artikel 7.1, stk. 5. 2. I denne afdeling forstås ved: a) nøglepersonale: fysiske personer ansat i en juridisk person i en part, dog ikke en nonprofitorganisation, som er ansvarlige for oprettelsen eller den nødvendige kontrol med og forvaltning og drift af en etablering. Nøglepersonale omfatter forretningsrejsende, som er ansvarlige for oprettelse af en etablering, og virksomhedsinterne udstationerede i) forretningsrejsende: fysiske personer i en overordnet stilling, som er ansvarlige for oprettelse af en etablering. De er ikke involveret i direkte transaktioner med offentligheden og modtager ikke vederlag fra en kilde beliggende i værtsparten, og ii) virksomhedsinterne udstationerede: fysiske personer, der i mindst et år har været ansat i en juridisk person i en part eller har været partnere heri (dog ikke majoritetsaktionærer), og som midlertidigt er overflyttet til en etablering (herunder datterselskaber, tilknyttede selskaber og filialer) på den anden parts territorium. Den pågældende fysiske person skal tilhøre en af følgende kategorier: Ledere Fysiske personer i en overordnet stilling i en juridisk person, som primært forestår ledelsen af etableringen, og som i generel tilsyns- og ledelsesmæssig henseende først og fremmest sorterer under virksomhedens bestyrelse eller aktionærer eller tilsvarende, herunder personer: A) der leder etableringen eller en afdeling eller underafdeling heraf B) der fører tilsyn og kontrol med andre tilsyns-, fag- eller ledelsesmedarbejderes arbejde, og C) der personligt har beføjelse til at ansætte og afskedige eller anbefale ansættelse og afskedigelse eller andre personaledispositioner. Specialister Fysiske personer, der arbejder i en juridisk person, og som besidder ekspertviden af afgørende betydning for etableringens produktion, forskningsudstyr, teknikker eller ledelse. Ved bedømmelsen af en sådan viden tages der ikke blot hensyn til viden, der er specifik for etableringen, men også til, om personen har et højt kvalifikationsniveau med hensyn til en type arbejde eller aktivitet, der kræver specifik teknisk viden, herunder medlemskab af en anerkendt faggruppe. b) praktikanter: fysiske personer, som har været ansat i en juridisk person i en part i mindst et år, har en universitetsgrad og midlertidigt er overflyttet til en etablering på den anden parts territorium i forbindelse med deres faglige udvikling eller for at uddanne sig i bestemte forretningsmetoder [23] c) sælgere af tjenesteydelser til virksomhederne: fysiske personer, som repræsenterer en tjenesteyder fra en af parterne, og som søger midlertidig adgang til den anden parts territorium med henblik på at forhandle om salg af tjenesteydelser eller indgå aftaler om salg af tjenesteydelser for nævnte tjenesteyder. De er ikke involveret i direkte salg til offentligheden og